sagorsarker/bangla-wikipedia huggingface dataset:
স্টাইরিন

স্টাইরিন একটি জৈব যৌগ যার রাসায়নিক সংকেত CHCH=CH. এটি একটি বর্ণহীন তৈলাক্ত তরল, তবে এর নমুনাগুলি পুরানো হলে হলুদাভ রঙের হতে পারে। এই জৈব যৌগটি খুব উদ্বায়ী তাই সহজেই বাষ্পায়িত হয়। এর একটি মিষ্টি গন্ধ থাকে। যদিও উচ্চ মাত্রায় এর গন্ধ কম মনোরম মনে হয়। পলিস্টাইরিন এবং বেশ কয়েকটি সহযোগী পলিমারের একক অণু হলো স্টাইরিন। ২০১০ সালে আনুমানিক প্রায় ২৫০ লক্ষ টন স্টাইরিন উৎপাদন করা হয়েছিল। ২০১৮ সালের মধ্যে এর উৎপাদন বেড়ে হয়েছে প্রায় ৩৫০ লক্ষ টন।
স্টাইরিন উৎপাদনের অনেকগুলি পদ্ধতি রয়েছে।
ইথাইলবেনজিন থেকে বেশিরভাগ স্টাইরিন উৎপাদন করা হয়। সারা বিশ্বে যত ইথাইলবেনজিন উৎপাদন করা হয় তার প্রায় পুরোটাই স্টায়ারিন উৎপাদনের উদ্দেশ্যে তৈরি করা হয়। অর্থাৎ স্টাইরিনের উৎপাদন প্রক্রিয়া এবং ইথাইলবেনজিনের উৎপাদন প্রক্রিয়া কোন কোন সময় সম্পর্কযুক্ত।
শতকরা প্রায় আশি ভাগ স্টাইরিন উৎপাদন করা হয় ইথাইলবেনজিন থেকে হাইড্রোজেন বিযুক্ত করে। ফেরিক অক্সাইড অনুঘটকের উপস্থিতিতে সুপারহিট স্টিম (৬00 ডিগ্রি সেলসিয়াস পর্যন্ত) ব্যবহার করে হাইড্রোজেন সরানোর কাজটি করা হয়। 88–94%.বিক্রিয়াটি তাপশোষী এবং উভমুখী। এই বিক্রিয়ায় শতকরা ৮৮-৯৪ ভাগ স্টাইরিন তৈরি হয়।
উচ্চ তাপমাত্রায় বায়ুর অনুপস্থিতিতে ন্যাপথাকে ভেঙ্গে ইথিলিন এবং প্রোপিলিন উৎপাদনের সময় অল্প পরিমাণে স্টাইরিনও নিষ্কাশন করা হয়।
টলুইন এবং মিথানল থেকেও স্টাইরিন উৎপাদন করা যায়। এগুলিতে প্রচলিত পদ্ধতির তুলনায় কাঁচামালের দাম সস্তা। তবে এই পদ্ধতিতে পুরো মিথেনলকে ভাঙ্গা যায় না।
অন্য একটি পদ্ধতিতে ইথাইল বেনজিন এবং ইথেনের বিক্রিয়ায় স্টাইরিন তৈরি করা যায়। এক্ষেত্রে ইথেন ও ইথাইল বেনজিন একসঙ্গে একটি হাইড্রোজেন বিযুক্তিকরণ রিয়েক্টারে অনুঘটকের উপস্থিতিতে পাঠালে স্টাইরিন এবং উপজাত ইিসাবে ইথিলিন পাওয়া যায়।.
বাস্তে

"বাস্তে" () হচ্ছে ২০১৯ সালের একটি ভারতীয় হিন্দি ভাষার গান। গানটি গেয়েছেন ধ্বনি ভানুশালী ও নিখিল ডি'সোজা এবং সুর ও সঙ্গীতায়োজন করেছেন তনিষ্ক বাগচী সঙ্গে গীত রচনা করেছেন আরাফাত মাহমুদ।
গানটি ২০১৯ সালের ৬ এপ্রিল টি-সিরিজের ব্যানারে তাদের ইউটিউব চ্যানেলে প্রকাশ করা হয় এবং এটি প্রযোজনা করেছেন ভূষণ কুমার। এটি সঙ্গীত ভিডিও পরিচালনা করেন রাধিকা রাও ও বিনয় শাপড়ু।
গানটি প্রকাশের কয়েক দিনের মধ্যেই জনপ্রিয় হয়ে ওঠে এবং ধ্বনি ভানুশালী দাবি করেন যে, এক সপ্তাহে এটি ৫ কোটিরও বেশিবার ইউটিউবে দেখা হয়েছে। এটি ২০১৯ সালের এপ্রিলের শেষে ইউটিউবে ১১ কোটি ৫০ লাখ বার দেখা হয়েছে। ২০২০ সালের নভেম্বরের মধ্যে বাস্তে গানটি ইউটিউবে ১০০ কোটিবার দেখার এবং ৮২ লাখ পছন্দের মাইলফলক অতিক্রম করে। এটি ২০২০ সালের ৮ সেপ্টেম্বর গুরু রণধ্বায়ার হাই রেটেড গাবড়ুকে (High Rated Gabru) অতিক্রম করে টি-সিরিজ চ্যানেলের সর্বাধিক দেখা ভিডিও হয়ে ওঠে।
এটি ২০১৯ সালের বিশ্বজুড়ে ইউটিউবের সবচেয়ে জনপ্রিয় ১০ম সংগীত ভিডিও হিসাবে ঘোষিত হয় এবং এটি ইউটিউব রিওয়াইন্ড ২০১৯-এ ও প্রদর্শিত হয়।
ব্রাইটন প্রধান রেলপথ

ব্রাইটন প্রধান রেলপথ (দক্ষিণ কেন্দ্রীয় প্রধান রেলপথ নামেও পরিচিত) যুক্তরাজ্যের একটি প্রধান রেলপথ, যা মধ্য লন্ডনের সাথে ইংল্যান্ডের দক্ষিণ উপকূলের ব্রাইটনকে সংযুক্ত করে। লন্ডনে লাইনটির দুটি শাখা রয়েছে যথাক্রমে লন্ডন ভিক্টোরিয়া ও লন্ডন ব্রিজ স্টেশন থেকে, যা ক্রয়েডনে যুক্ত হয় এবং ব্রাইটনের দিকে এক রেলপথ হিসাবে অবিরত থাকে। লাইনে তৃতীয় রেল ব্যবস্থা ব্যবহার করে বিদ্যুতায়িত করা হয়।
লন্ডন ও ব্রাইটনের মাঝে রেলপথটি রেডহিল, পূর্ব ক্রাওলি, হ্যাওয়ার্ডস হিথ ও বার্গেস পাহাড় সহ একাধিক বৃহৎ নগর অঞ্চলে পরিষেবা প্রদান করে। এটি দেশের দ্বিতীয় ব্যস্ততম যাত্রী বিমানবন্দর লন্ডন গ্যাটউইক বিমানবন্দরেও রেল পরিষেবা সরবরাহ করে।
এছাড়াও, রেলপথটি সাসেক্স, পূর্ব সারে এবং লন্ডনের দক্ষিণ বরো জুড়ে প্রধান রেলপথে ও শহরতলির উভয় পরিষেবার জন্য "ট্রাঙ্ক" রুট হিসাবে কাজ করে।
ইগলেসিয়া মারাদোনিয়ানা

ইগলেসিয়া মারাদোনিয়ানা (; ) আর্জেন্টিনার ফুটবল খেলোয়াড় দিয়েগো মারাদোনার ভক্তদের প্রবর্তিত ধর্ম। এই ধর্মানুসারিরা বিশ্বাস করে, দিয়েগো পৃথিবীর সর্বকালের সেরা খেলোয়াড়। ১৯৯৮ সালের ৩০ অক্টোবর, আর্জেন্টিনার রোজারিওতে দিয়েগো মারাদোনা'র ৩৮তম জন্মদিনে তার তিন ভক্ত হেক্টর ক্যাম্পোমার, আলেহান্দ্রো ভেরন ও হার্নান আমেজ 'হ্যান্ড অব গড' উপাসনালয় স্থাপনের মাধ্যমে এই ধর্মের সূচনা করেন। ধর্মটিকে এর অনুসারীদের ব্যক্তিগত ব্যাখ্যার ভিত্তিতে একাধিক ধর্মের সমন্বয়ে সূচিত একটি 'যৌগিক ধর্ম' হিসেবে দেখা হয়। এই ধর্মের তিন প্রবক্তার অন্যতম আলেহান্দ্রো ভেরনের ভাষ্য অনুযায়ী তিনি রোমান ক্যাথলিক খৃষ্টবাদের যৌক্তিক অনুসারী, তবে তার হৃদয় আর আবেগকে একটি ধর্ম বয়ে নিয়ে গেছে, আর তা হলো, দিয়েগো মারাদোনা। ধারণা করা হয়, সমগ্র বিশ্বে এইধর্মের অনুসারীরা আছেন। তারা মারাদোনার জন্মসাল (১৯৬০) হতে তাদের নিজস্ব সালগণনা করেন। ধর্মটির 'আমি জনতার দিয়েগো' নামে নিজস্ব ধর্মগ্রন্থ এবং প্রার্থনাগীত আছে।
"ইগলেসিয়া মারাদোনিয়ানা" ধর্মের ১০টি নৈতিক হিতোপদেশ নিম্নরূপ:
দিয়েগো মারাদোনার অনিয়ন্ত্রিত ও বিতর্কিত জীবন যাপন করেছেন। মাদকাসক্ত ও সমস্যাযুক্ত জীবন যাপন করা ব্যক্তি কোন কিছু বা কোন ব্যক্তির আদর্শ হতে পারে না, তিনি ইশ্বরের মর্যাদা পাওয়ার উপযুক্ত নন।-এই যুক্তিতে মারাদোনিয় গির্জা সমালোচিত হয়েছে।
স্নারিং নদী

স্নারিং নদী () কানাডিয় রকি পর্বতমালার মধ্য দিয়ে প্রবাহিত একটি মাঝারি দৈর্ঘ্যের নদী। নদীটির কানাডার আলবার্টা প্রদেশের জেসপার জাতীয় উদ্যানের মধ্যে উৎপত্তি, প্রবাহ ও সমাপ্তি ঘটেছে। স্নারিং নদীর নাম 'ফার্স্ট ন্যাশন' রেড ইন্ডিয়ানদের একটি প্রাক্তন গোত্রের নামে নামকরণ করা হয়েছে, যারা খনন করে বসবাস এবং ফাঁদ() পেতে শিকার ধরে।নদীটির উৎপত্তি কর্নেল পাসে এবং মোহনা আথাবাস্কা নদীতে। এটি আথাবাস্কা নদীর অন্যতম বড় উপনদী।
স্নারিং নদীর উৎপত্তি জেসপার জাতীয় উদ্যানের উত্তর-পশ্চিম অংশে ব্রিটিশ কলাম্বিয়া প্রদেশের সীমানার নিকটে কর্নেল গিরিপথে। কর্নেল গিরিপথে ম্যাককর্ড পর্বত, বিউপর পর্বত, নাইট পর্বত, রাদারফোর্ড পর্বত ও স্নারিং পর্বত হতে আগত বরফ গলা পানি অথবা বারিপাত নদীটির প্রবাহের মূল উৎস। ছোট আয়তনের হার্ভে হ্রদের পানি, স্নারিং নদীতে মিশে। নদীটি পূর্ব-দক্ষিণ পূর্ব দিকে প্রবাহিত হয়ে আথাবাস্কা নদীতে মিশেছে। নদীর মোহনায় উপর দিয়ে পশ্চিম কানাডার গুরুত্বপূর্ণ মহাসড়ক 'ইয়েলোহেড হাইওয়ে' অতিক্রম করেছে, এবং এখানে 'পার্ক কানাডা' কর্তৃপক্ষ একটি ক্যাম্পগ্রাউন্ড পরিচালনা করে।
দ্য গাজী অ্যাটাক

দ্য গাজী অ্যাটাক হ'ল ২০১৭ সালের ভারতীয় তেলুগু ভাষার যুদ্ধবিষয়ক চলচ্চিত্র। যা রচনা এবং পরিচালনা করেছেন সঙ্কল্প রেড্ডি। ১৯৭১-এর ভারত-পাকিস্তান যুদ্ধের সময় পিএনএস গাজীর (সাবমেরিন) রহস্যময় ডুবে যাওয়ার উপর ভিত্তি করে নির্মিত এই চলচ্চিত্রটিতে অভিনয় করেছেন রানা ডাগগুবাতি, তাপসী পান্নু, কায় কে মেনন এবং অতুল কুলকার্নি। চলচ্চিত্রটি বিশ্বব্যাপী ১৭ ফেব্রুয়ারি ২০১৭ তে তেলুগু, হিন্দি এবং তামিলের ডাবিং সংস্করণ সহ মুক্তি পেয়েছে।
চলচ্চিত্রটি একাত্তরের ভারত-পাকিস্তান যুদ্ধের সত্য ঘটনা থেকে অনুপ্রাণিত হয়ে নির্মাণ করা হয়েছে।গল্পটি ভারতীয় সাবমেরিনের নির্বাহী নৌ কর্মকর্তা এবং তাঁর দল সম্পর্কে, যারা ১৮ দিন জন্য পানির নিচে থাকেন। চলচ্চিত্রটি সেই রহস্যময় পরিস্থিতি অন্বেষণ করেছে যার অধীনে ডুবোজাহাজ পিএনএস গাজী একাত্তরে বিশাখাপত্তনমের উপকূলে ডুবেছিল।
ভারতীয় নৌবাহিনী পাকিস্তান থেকে তৎকালীন পূর্ব পাকিস্তানে (বর্তমানে বাংলাদেশ) প্রেরিত একটি গোপন কোড ডিকোড করতে সমর্থ হয় যেখানে বলা হয়, পিএনএস গাজী নামে একটি পাকিস্তান নৌবাহিনীর সাবমেরিন পূর্ব পাকিস্তানের জলসীমায় মোতায়েন করা হবে।
মূলত ১৯৭১ সালের আগস্টে ভারতীয় নৌবাহিনী তাদের বিমানবাহী রণতরী আইএনএস বিক্রান্তকে পূর্বাঞ্চলীয় নৌ কমান্ডের অধীনে বিশাখাপত্তনমে স্থানান্তর করে। যার ফলে পাকিস্তান নৌবাহিনী তাদের ডুবোজাহাজের অভিযান পরিকল্পনা নতুন করে সাজাতে বাধ্য হয়। ১৯৭১ সালের পূর্বে আইয়ুব প্রশাসনের কাছে পূর্ব পাকিস্তানের নৌ প্রতিরক্ষা ব্যবস্থা জোরদারের জন্য বেশ কিছু প্রস্তাব পেশ করা হয়, কিন্তু শেষ পর্যন্ত এর কোনটিই কার্যকর হয়নি। যার ফলে পূর্ব পাকিস্তানে নৌবাহিনী ভারতীয় নৌবাহিনীর মোকাবেলায় খুবই দুর্বল হয়ে পরে। পূর্ব পাকিস্তান নৌবাহিনীর বিদ্রোহী কর্মকর্তা ও নাবিকদের দ্বারা পরিচালিত অপারেশন জ্যকপট সফলভাবে সম্পন্ন হলে পাকিস্তান নৌবাহিনীর পূর্বাঞ্চলীয় কমান্ড মারাত্মক চাপের সম্মুখীন হয়। এই সময়ে পূর্ব পাকিস্তানের তিনটি রণাঙ্গনে ভারতীয় নৌবাহিনীর অগ্রগতি পাকিস্তান নৌবাহিনীর পূর্বাঞ্চলীয় কমান্ডকে আরো চাপে ফেলে। ইয়াহিয়া প্রশাসন পাকিস্তান নৌবাহিনীকে পূর্ব পাকিস্তানে নৌ প্রতিরক্ষা ব্যবস্থা শক্তিশালী করার জন্য চাপ দিতে থাকে। যার ফলে পাকিস্তান নৌবাহিনী সদরদপ্তরকে তাদের মূল পরিকল্পনা থেকে সরে আসতে হয় এবং কোন প্রকার বন্দর সুবিধা ছাড়াই গাজীকে যুদ্ধে মোতায়ন করা হয়।
গাজী ভারতীয় নৌবাহিনীর দৃষ্টি আকর্ষণ করতে একটি বাণিজ্যিক জাহাজে বিস্ফোরণ ঘটায়। এটিকে পাঠানো হয়েছিল একমাত্র ভারতীয় বিমানবাহী রণতরী আইএনএস বিক্রতকে ডুবিয়ে দেওয়ার।
শীর্ষ কমান্ড থেকে গাজীকে নজরদারিতে রাখার জন্য ক্যাপ্টেন রণভিজয় সিংহের কমান্ডের অধীনে সাবমেরিন এস-২১ কে মোতায়েন করা হয়।
এইসময় তারা একটি মেয়ে শিশু এবং একজন মহিলা (তাপসি পান্নু) কে বাঁচান, যারা বাংলাদেশী শরণার্থী। নজরদারি চলাকালীন, এস-২১ গাজীর সোনার সংকেত রিসিভ করে।
এস ২১ গাজীর পথ অনুসরণ করে এবং শেষ মুহুর্তে বুঝতে পারে যে এটি একটি খনির দিকে চলেছে। এটি তার পথ পরিবর্তন করার চেষ্টা করে তবে একটি খনিটি বিস্ফোরিত হয় এবং সাবমেরিনের বেশিরভাগ ব্যাটারি, প্রোপেলার এবং সার্কিট ক্ষতিগ্রস্ত করে, সামনের টর্পেডো সহ বগিটি প্লাবিত হয়।
এরপর দুটি সাবমেরিনের ধাওয়া পাল্টা ধাওয়া চলে এবং এস ২১ এর টর্পেডোর আঘাতে গাজী ডুবে যায়।
দ্য গাজী অ্যাটাক ভারতে মোট ৩৪.৫৩ কোটি রুপি আয় করে যার মধ্যে ভারতে ২৮ কোটি রুপি এবং বিদেশে ৯৭৫,০০ ডলার।
সিদ্ধিদাস মহাজু

সিদ্ধিদাস মহাজু (নেপাল ভাষা: सिद्धिदास महाजु) (বিকল্প নাম: সিদ্ধিদাস অমাত্য) (১৫ অক্টোবর ১৮৬৭ – ২৯ ডিসেম্বর ১৯২৯) হলেন একজন নেপালি কবি এবং নেপাল ভাষার চার স্তম্ভের অন্যতম। তৎকালীন সরকারের দাপ্তরিক অবদমনের ফলে স্থবির হয়ে যাওয়া নেপাল ভাষার সাহিত্যের পুনর্জাগরণ আন্দোলনে তিনি অগ্রপথিক ছিলেন। এ কারণে তাকে "মহাকবি" উপাধিতে সম্মানিত করা হয়।
সিদ্ধিদাস কাঠমান্ডুর কেল টোল শহরতলীতে জন্মগ্রহণ করেন। তার পিতার নাম লক্ষ্মী নারায়ণ এবং মায়ের নাম হর্ষ লক্ষ্মী। তিনি বেশ কয়েকজন শিক্ষকের নিকট গৃহেই শিক্ষা লাভ করেন। অতি অল্প বয়সেই গঙ্গা দেবী নামে একজনের সাথে তিনি বিবাহ বন্ধনে আবদ্ধ হন।
১৮৮৬ খ্রিষ্টাব্দে সরকারি চাকরি করতে বাধা পেয়ে সিদ্ধিদাস পারিবারিক বস্ত্র ব্যবসার হাল ধরেন। ব্যবসার কাজে বস্ত্র কিনতে তাকে প্রায়শই ভারতের কলকাতায় যেতে হতো। এই সময়ে তিনি বিভিন্ন লাইব্রেরি ও বইয়ের দোকানে যাওয়ার সুযোগ পেতেন।
কাঠমান্ডুতে তিনি কাপড়ের দোকানের চেয়ে কবিতা লিখতেই বেশি সময় ব্যয় করতেন। ফলে কাপড়ের দোকানের ক্ষতি হচ্ছিল। প্রয়োজনীয় ব্যয় নির্বাহে ব্যর্থ হলে তিনি বীরগঞ্জে একজন ব্যবসায়ীর মালামালবাহী হিসেবে নিযুক্ত হন। কয়েক বছর পর তিনি কাঠমান্ডুতে ফিরে আসেন, যখন ব্যবসা প্রায় ধ্বংসের মুখে। তার অর্থনৈতিক অবস্থা আরও খারাপ হয় এবং ১৯২৭ খ্রিষ্টাব্দে তিনি একটি ওষুধের দোকানের সহকারীর চাকরি নেন।
অসুখী পারিবারিক জীবন এবং খারাপ স্বাস্থ্যের জন্য হতাশ হয়ে সিদ্ধিদাস শেষ জীবনে তার বোনের কাছে থেকে যান। তিনি পশুপতিতে মৃত্যুবরণ করেন।
সিদ্ধিদাস কবিতা, মহাকাব্য, ছোট গল্প এবং প্রবন্ধ মিলিয়ে প্রায় ৪৪টিরও বেশি গ্রন্থ রচনা করেন। তন্মধ্যে উপদেশমূলক কবিতার বই "সজ্জন হৃদয়াভরণ" হলো তার জীবদ্দশায় প্রকাশিত একমাত্র গ্রন্থ। এটি ১৯২০ খ্রিষ্টাব্দে ভারতের বেতিয়া থেকে প্রকাশিত হয়। সিদ্ধিদাস ১৯১৩ খ্রিষ্টাব্দে নেপাল ভাষায় "সিদ্ধি রামায়ণ" নামে রামায়ণ মহাকাব্যের অনুবাদ সংকলন করেন। ২০১০ খ্রিষ্টাব্দে থৌনকানহে প্রকাশন থেকে এটি প্রকাশিত হয়।
সিদ্ধিদাসের অন্যান্য উল্লেখযোগ্য গ্রন্থের মধ্যে রয়েছে "সত্যসতী" (নারী শিক্ষার ওপর লিখিত মহাকাব্য; এটিকে সিদ্ধিদাসের সর্বশ্রেষ্ঠ কর্ম বিবেচনা করা হয়। ১৯১৩ খ্রিষ্টাব্দে লিখিত) এবং "সিদ্ধি ব্যাকরণ" (১৯২৭ খ্রিষ্টাব্দে লিখিত নেপাল ভাষার ব্যাকরণ) ইত্যাদি।
১৯৮০ খ্রিষ্টাব্দে নেপাল সরকারের ডাক সেবা বিভাগ সিদ্ধিদাসের প্রতিকৃতি সংবলিত একটি স্মারক ডাকটিকিট প্রকাশ করে। কাঠমান্ডু মহানগর কর্তৃপক্ষ তার নামে শহরের কেন্দ্রীয় একটি সড়ককে "সিদ্ধিদাস মার্গ" নামে নামকরণ করেছে। ২০০৬ খ্রিষ্টাব্দে হেটৌডায় সিদ্ধিদাসের একটি ভাস্কর্য স্থাপন করা হয়।
২০১৫ খ্রিষ্টাব্দের ২৯ সেপ্টেম্বর কবি সিদ্ধিদাসের জন্মজয়ন্তী উপলক্ষে কাঠমান্ডুর রত্নপার্কে তার একটি ভাস্কর্য স্থাপন করা হয়।
অ্যাপল এ১০এক্স

অ্যাপল এ১০এক্স ফিউশন হলো অ্যাপল কর্তৃক ডিজাইনকৃত এবং টিএসএমসি কর্তৃক উৎপাদিত একটি ৬৪-বিট এআরএম ভিত্তিক সিস্টেম অন চিপ (SoC) যা ২০১৭ সালের ৫ জুন ১০.৫" আইপ্যাড প্রো এবং দ্বিতীয় প্রজন্মের ১২.৯" আইপ্যাড প্রো এর উদ্বোধনির সময় উপস্থাপন করা হয়েছিল। এ১০এক্স অ্যাপল এ১০ এর একটি প্রকরণ এবং অ্যাপল দাবি করেছে যে এটিতে এর পূর্বসূরি এ৯এক্স এর তুলনায় ৩০ শতাংশ দ্রুত সিপিইউ কার্যকারিতা এবং ৪০ শতাংশ দ্রুত জিপিইউ পারফরম্যান্স রয়েছে।
উত্তর আয়ারল্যান্ড জাতীয় ফুটবল দল

উত্তর আয়ারল্যান্ড জাতীয় ফুটবল দল () হচ্ছে আন্তর্জাতিক ফুটবলে উত্তর আয়ারল্যান্ডের প্রতিনিধিত্বকারী পুরুষদের জাতীয় দল, যার সকল কার্যক্রম উত্তর আয়ারল্যান্ডের ফুটবলের সর্বোচ্চ নিয়ন্ত্রক সংস্থা আইরিশ ফুটবল অ্যাসোসিয়েশন দ্বারা নিয়ন্ত্রিত হয়। এই দলটি ১৯১১ সাল হতে ফুটবলের সর্বোচ্চ সংস্থা ফিফার এবং ১৯৫৪ সাল হতে তাদের আঞ্চলিক সংস্থা উয়েফার সদস্য হিসেবে রয়েছে। ১৯৫০ সালের ৭ই অক্টোবর তারিখে, উত্তর আয়ারল্যান্ড প্রথমবারের মতো আন্তর্জাতিক খেলায় অংশগ্রহণ করেছে; উত্তর আয়ারল্যান্ডের বেলফাস্টে অনুষ্ঠিত উক্ত ম্যাচে উত্তর আয়ারল্যান্ড ইংল্যান্ডের কাছে ৪–১ গোলের ব্যবধানে পরাজিত হয়েছে।
২২,০০০ ধারণক্ষমতাবিশিষ্ট উইন্ডসর পার্কে "সবুজ-সাদা সৈন্য" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় উত্তর আয়ারল্যান্ডের রাজধানী বেলফাস্টে অবস্থিত। বর্তমানে এই দলের ম্যানেজারের দায়িত্ব পালন করছেন উইয়ান বার্কলোক এবং অধিনায়কের দায়িত্ব পালন করছেন র‍েঞ্জার্সের মধ্যমাঠের খেলোয়াড় স্টিভেন ডেভিস।
উত্তর আয়ারল্যান্ড এপর্যন্ত ৩ বার ফিফা বিশ্বকাপে অংশগ্রহণ করেছে, যার মধ্যে সেরা সাফল্য হচ্ছে ১৯৫৮ ফিফা বিশ্বকাপের ফাইনালে পৌঁছানো, যেখানে তারা ফ্রান্সের কাছে ৪–০ গোলের ব্যবধানে পরাজিত হয়েছে। অন্যদিকে, উয়েফা ইউরোপীয় চ্যাম্পিয়নশিপে উত্তর আয়ারল্যান্ড এপর্যন্ত মাত্র ১ বার অংশগ্রহণ করেছে, যেখানে তাদের সাফল্য হচ্ছে উয়েফা ইউরো ২০১৬-এর ১৬ দলের পর্বে পৌঁছানো, যেখানে তারা ওয়েলসের কাছে ১–০ গোলের ব্যবধানে পরাজিত হয়েছে।
পেট জেনিংস, স্টিভেন ডেভিস, অ্যারন হিউজেস, ডেভিড হিলি এবং কাইল ল্যাফার্টির মতো খেলোয়াড়গণ উত্তর আয়ারল্যান্ডের জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ২০১৭ সালের সেপ্টেম্বর মাসে প্রকাশিত র‌্যাঙ্কিংয়ে উত্তর আয়ারল্যান্ড তাদের ইতিহাসে সর্বোচ্চ অবস্থান (২০তম) অর্জন করে এবং ২০১২ সালের সেপ্টেম্বর মাসে প্রকাশিত র‌্যাঙ্কিংয়ে তারা ১২৯তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে উত্তর আয়ারল্যান্ডের সর্বোচ্চ অবস্থান হচ্ছে ৫ম (যা তারা সর্বপ্রথম ১৮৮২ সালে অর্জন করেছিল) এবং সর্বনিম্ন অবস্থান হচ্ছে ১১৪। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
ফুটবল ক্লাব মিনায়

ফুটবল ক্লাব মিনায় (, ; এছাড়াও ফুটবল ক্লাব মিনাই অথবা এফসি মিনায় নামে পরিচিত) হচ্ছে মিনায় ভিত্তিক একটি ইউক্রেনীয় পেশাদার ফুটবল ক্লাব। এই ক্লাবটি বর্তমানে ইউক্রেনের শীর্ষ স্তরের ফুটবল লিগ ইউক্রেনীয় প্রিমিয়ার লিগে খেলে। এই ক্লাবটি ২০১৫ সালে প্রতিষ্ঠিত হয়েছে। এফসি মিনায় তাদের সকল হোম ম্যাচ মিনায়ের আভানহার্দ স্টেডিয়ামে খেলে থাকে; যার ধারণক্ষমতা হচ্ছে ১২,০০০। বর্তমানে এই ক্লাবের ম্যানেজারের দায়িত্ব পালন করছেন ভাসিল কোবিন এবং সভাপতির দায়িত্ব পালন করছেন ভালেরি পেরেসোলিয়াক। ইউক্রেনীয় রক্ষণভাগের খেলোয়াড় অলেহ দোপিকা এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, এফসি মিনায় এপর্যন্ত ৩টি শিরোপা জয়লাভ করেছে; যার মধ্যে ১টি ইউক্রেনীয় প্রথম লিগ শিরোপা রয়েছে।
ফুটবল ক্লাব ইঙ্গুলেৎস পেত্রভে

ফুটবল ক্লাব ইঙ্গুলেৎস পেত্রভে (, ; এছাড়াও এফসি ইঙ্গুলেৎস পেত্রভে অথবা ইঙ্গুলেৎস পেত্রভে নামে পরিচিত) হচ্ছে পেত্রভে ভিত্তিক একটি ইউক্রেনীয় পেশাদার ফুটবল ক্লাব। এই ক্লাবটি বর্তমানে ইউক্রেনের শীর্ষ স্তরের ফুটবল লিগ ইউক্রেনীয় প্রিমিয়ার লিগে খেলে। এই ক্লাবটি ২০১৩ সালে প্রতিষ্ঠিত হয়েছে। ইঙ্গুলেৎস পেত্রভে তাদের সকল হোম ম্যাচ পেত্রভের ইঙ্গুলেৎস স্টেডিয়ামে খেলে থাকে; যার ধারণক্ষমতা হচ্ছে ১,৭২০। বর্তমানে এই ক্লাবের ম্যানেজারের দায়িত্ব পালন করছেন সের্হি লাভ্রিনেঙ্কো এবং সভাপতির দায়িত্ব পালন করছেন অলেকসান্দ্র পভোরোজনিয়ুক। ইউক্রেনীয় মধ্যমাঠের খেলোয়াড় ইয়েভহেন জাপোরোঝেৎস এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, ইঙ্গুলেৎস পেত্রভে এপর্যন্ত ১টি শিরোপা জয়লাভ করেছে; যা হচ্ছে ১৩টি ইউক্রেনীয় অপেশাদার কাপ শিরোপা।
ফুটবল ক্লাব রুখ লভিউ

ফুটবল ক্লাব রুখ লভিউ (, ; এছাড়াও ফুটবল ক্লাব রুখ ভিনিকি, এফসি রুখ লভিউ অথবা রুখ লভিউ নামে পরিচিত) হচ্ছে লভিউ ভিত্তিক একটি ইউক্রেনীয় পেশাদার ফুটবল ক্লাব। এই ক্লাবটি বর্তমানে ইউক্রেনের শীর্ষ স্তরের ফুটবল লিগ ইউক্রেনীয় প্রিমিয়ার লিগে খেলে। এই ক্লাবটি ২০০৩ প্রতিষ্ঠিত হয়েছে। রুখ লভিউ তাদের সকল হোম ম্যাচ লভিউয়ের স্কিফ স্টেডিয়ামে খেলে থাকে; যার ধারণক্ষমতা হচ্ছে ৩,৭৪২। বর্তমানে এই ক্লাবের ম্যানেজারের দায়িত্ব পালন করছেন ইভান ফেদিক এবং সভাপতির দায়িত্ব পালন করছেন হ্রিহোরি কোজলোভস্কিলুক। ইউক্রেনীয় রক্ষণভাগের খেলোয়াড় ভলোদিমির জাস্তাভনি এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, রুখ লভিউ এপর্যন্ত ১টি শিরোপা জয়লাভ করেছে; যা হচ্ছে ইউক্রেনীয় অপেশাদার ফুটবল চ্যাম্পিয়নশিপ শিরোপা।
বাঁশবাড়িয়া সমুদ্র সৈকত

বাঁশবাড়িয়া সমুদ্র সৈকত বাংলাদেশ এর সীতাকুন্ড উপজেলার বাঁশবাড়িয়া নামক স্থানে অবস্থিত। 
২০০৯ সালে কাসেম রাজা নামে স্থানীয় এক রাজনৈতিক নেতা এই সমুদ্র সৈকতটি উন্নয়নের চেষ্টা করেন এবং প্রচারণা চালান। এরপর থেকে সৈকতটি পরিচিতি লাভ করতে শুরু করে। এবং দর্শনার্থী আসাও শুরু করে। বর্তমানে প্রতিদিনই এখানে অনেক পর্যটক ঘুরতে আসেন।
সঠিক রক্ষণাবেক্ষণের অভাবে সৈকতটি পর্যটকদের জন্য খুব একটা নিরাপদ নয়। তাই প্রতি বছরই এখানে দুর্ঘটনা ঘটে। ২০১৮ সালের ২১ জুন দুইজন শিক্ষার্থী ঘুরতে এসে এই সৈকতে নিখোঁজ হয়ে যান। একই বছরের ৬ জুলাই নিখোঁজ হোন একই পরিবারের ৩ জন সদস্য। এই কারণে জেলা প্রসাশন এই সৈকতটিকে নিষিদ্ধ ঘোষণা করেছে। এখনও এই নিষেধাজ্ঞা কার্যকর করা হয়নি।
ঢাকা পাতাল রেল

ঢাকা পাতাল রেল () হচ্ছে বাংলাদেশের রাজধানী ঢাকার একটি প্রস্তাবিত ভূগর্ভস্থ শহুরে রেল নেটওয়ার্ক। এটি বাংলাদেশ সেতু কর্তৃপক্ষ দ্বারা পরিকল্পিত। সাধারণত একে ঢাকা মেট্রো রেল নামে পরিচিত প্রস্তাবিত দ্রুতগামী গণপরিবহন নেটওয়ার্ক থেকে পৃথক একটি পরিবহন ব্যবস্থা হিসেবে ধরা হয়েছে। যদিও ঢাকা মেট্রো রেল ও ঢাকা পাতাল রেল ভিন্ন কর্তৃপক্ষ কর্তৃক ভিন্ন পরিবহন ব্যবস্থা, তবে ভবিষ্যতে কোনো এক সময়ে তারা একক গণপরিবহন ব্যবস্থায় অন্তর্ভুক্ত হবে।
২০১৮ সালের আগস্টে বাংলাদেশ সেতু কর্তৃপক্ষ ঢাকা পাতাল রেলের সম্ভাব্যতা অধ্যয়ন এবং প্রাথমিক নকশা পরিচালনার জন্য স্প্যানিশ পরামর্শকারী সংস্থা "টিওয়াইপিএসএ"-কে নিয়োগ করেছে। প্রাথমিক পরিকল্পনাটি ছিল ৯০ কিলোমিটারের একটি পাতাল রেল নেটওয়ার্ক নির্মাণ, যাতে চারটি লাইন থাকবে, এবং গড়ে প্রায় এক কিলোমিটার দূরত্ব পরপর স্টেশন থাকবে। কিছু সম্ভাব্যতা অধ্যয়নের পর, প্রকল্পটি ২৩৮ কিলোমিটার দৈর্ঘ্যসহ পুরো ঢাকা জুড়ে প্রসারিত করা হয়। নতুন রুটগুলি এখনও চূড়ান্ত হয়নি।
মোট ২৫০টি স্থানে বেশ কয়েকটি জিওটেকনিক্যাল এবং জিওফিজিক্যাল সমীক্ষা এবং তদন্ত চালানো হবে, যার মধ্যে ১৮০টি স্থানে বোরহোল ড্রিল করা হয়েছে। বোরহোলগুলো প্রস্তাবিত স্টেশন অঞ্চলে ড্রিল করা হয়, সাথে স্টেশনগুলোর মধ্যবর্তী স্থানে ভূমিকম্পের সিপিটিউ পরীক্ষা করা হবে। ট্র্যাফিক গণনা, রাস্তার উৎস/গন্তব্য জরিপ, ভ্রমণের সময় ও বিলম্ব অধ্যয়ন, এবং গণপরিবহন জরিপসহ ট্র্যাফিক এবং পরিবহন জরিপ চালানো হচ্ছে।
অ্যা সিঙ্গল ম্যান

অ্যা সিঙ্গল ম্যান ২০০৯ সালে মুক্তিপ্রাপ্ত একটি মার্কিন নাট্য চলচ্চিত্র। ক্রিস্টোফার ইশারউড রচিত ও ১৯৬৪ সালে প্রকাশিত একই নামের উপন্যাস অবলম্বনে ছবিটি নির্মিত রয়েছে। এটি ফ্যাশন ডিজাইনার টম ফোর্ড পরিচালিত প্রথম চলচ্চিত্র। এর শ্রেষ্ঠাংশে রয়েছেন কলিন ফার্থ। দক্ষিণ ক্যালিফোর্নিয়ায় ১৯৬২ সালে বসবাসরত সমকামী ও বিষণ্নতায় আক্রান্ত ব্রিটিশ অধ্যাপক জর্জ ফ্যালকোনারের চরিত্র ফুটিয়ে তোলার জন্য একাডেমি পুরস্কারের জন্য মনোনীত হন।
৬৬তম ভেনিস চলচ্চিত্র উৎসবে ২০০৯ সালের ১১ সেপ্টেম্বর ছবিটি মুক্তি পায়। ৩৪তম টরন্টো চলচ্চিত্র উৎসবে ছবিটি প্রদর্শিত হওয়ার পর ভেইনস্টেইন কোম্পানি যুক্তরাষ্ট্রে এটি পরিবেশনের দায়িত্ব গ্রহণ করে। ২০০৯ সালের ১১ ডিসেম্বর যুক্তরাষ্ট্রে সীমিত আকারে ছবিটি মুক্তি পাওয়ার পর ২০১০ এর প্রারম্ভে ব্যাপক আকারে মুক্তি পায়। 
১৯৬২ সালের ৩০ নভেম্বর। কিউবার ক্ষেপণাস্ত্র সংকটের এক মাস পরের কথা। জর্জ ফ্যালকোনার লস অ্যাঞ্জেলেস শহরে বসবাসরত একজন মধ্যবয়সী অধ্যাপক। জর্জ কল্পনা করে, সে তার দীর্ঘমেয়াদি সহচর জিমের শরীরে প্রবেশ করেছে।
এর আট মাস আগে গাড়ি দুর্ঘটনায় জিম প্রাণ হারায়। যেখানে সে প্রাণ হারায়, জর্জ ঐ জায়গাতেই তার শরীরে প্রবেশের স্বপ্নদৃশ্য দেখে।
জর্জ তার প্রিয়তমা বন্ধু শার্লির কাছ থেকে একটি ফোন পায়। শার্লির মনের অবস্থাও বেশি ভালো না, কিন্তু তা সত্ত্বেও সে আচরণে উষ্ণতা প্রদর্শন করে। শৃঙ্খলাবদ্ধভাবে তার কর্মকাণ্ডগুলো সাজিয়ে নিয়ে এবং বিচ্ছিন্ন ঘটনার মধ্যে সৌন্দর্য অনুধাবন করে সে সময় অতিবাহিত করে। মাঝে মাঝে সে জিমের সঙ্গে তার চৌদ্দ বছরের সম্পর্কের কথা চিন্তা করে।
বিদ্যালয়ে যাওয়ার পর জর্জের সাথে কেনি পোটার নামে এক ছাত্রের দেখা হয়। কেনি জর্জের প্রতি একটু বেশিমাত্রায়ই আগ্রহ প্রদর্শন করে। ছাত্র-শিক্ষক কথোপকথনের যে স্বাভাবিক সীমা থাকে, কেনি সেই সীমারেখা সম্পূর্ণভাবে অতিক্রম করে। কার্লোস নামে এক স্পেনীয় পুরুষ বেশ্যার সাথেও জর্জের হৃদ্যতা সৃষ্টি হয়। ঐ সন্ধ্যা তারা স্মৃতিচারণা ও নৃত্যগীতের মধ্য দিয়ে অতিবাহিত করলেও জর্জ বুঝতে পারে, শার্লি জর্জ-জিম সম্পর্কের সমীকরণ বুঝতে পারছে না এবং তার সাথে ক্রমেই ঘনিষ্ঠ হওয়ার চেষ্টা করছে। এর ফলে জর্জ শার্লির উপর রেগে যায়।
জর্জ একটি পানশালায় যায়; কেনিও তাকে অনুসরণ করে। তারা মদ্যপান করে, নগ্ন হয়ে সাঁতার কাটে, তারপর জর্জের বাসায় প্রত্যাবর্তন করে দুজনে একসাথে আবারো মদ্যপান করে। জর্জ একটি বিছানায় নিজেকে ঘুম থেকে সদ্য জাগ্রত অবস্থায় আবিষ্কার করে। কেনি আরেকটি বিছানায় অঘোরে ঘুমাচ্ছে। কেনির হাতে জর্জের বন্দুক- বন্দুকটি সে জর্জকে আত্মহত্যা থেকে বিরত রাখতে নিজের কাছে রেখেছিল। তারপর জর্জ তার আত্মহত্যার নোটগুলো পুড়িয়ে ফেলে। সে বুঝতে পারে, চিন্তা নয়, বরং অনুভবের শক্তি এখন তার মধ্যে ক্রিয়া করে। এই উপলব্ধির পরক্ষণেই মৃত্যুর কোলে জর্জ ঢলে পড়ে।
হুইমিন জেলা

হুইমিন জেলা ( মঙ্গোলিয় :; ) এর উত্তর চীনের রাজধানী ইনার মঙ্গোলিয়া স্বায়ত্বশাসিত অঞ্চল হহটের অধ্যক্ষতা পর্যায়ের চার জেলার একটি।
কৃষক লং মার্চ, মহারাষ্ট্র

কৃষক সমাবেশ বা কৃষক লং মার্চ ছিল ভারতের মহারাষ্ট্র রাজ্যের কৃষকদের দ্বারা সংগঠিত একটি বিশাল আকারের প্রতিবাদ পদযাত্রা, যেটি ভারতের কমিউনিস্ট পার্টির (মার্কসবাদী) কৃষক ফ্রন্ট, সর্বভারতীয় কিষান সভা দ্বারা আয়োজিত হয়। প্রায় ৪০,০০০ জন থেকে ৫০,০০০ জন কৃষক মহারাষ্ট্র বিধানসভা ঘেরাওয়ের জন্য নাশিক থেকে মুম্বই পর্যন্ত ১৮০ কিলোমিটার দূরত্বে যাত্রা করেন। মহারাষ্ট্র সরকার কথিত দাবি পূরণের আশ্বাস দেওয়ার পরে ২০১৮ সালের ১২ মার্চ শান্তিপূর্ণ পদক্ষেপের সিদ্ধান্তে পৌঁছায়। এই আশ্বাসগুলি অবশ্য কার্যকর হয় নি, যার ফলশ্রুতিতে কৃষক লং মার্চ ২০১৯ সালের ২২ শে ফেব্রুয়ারি শুরু হয়, তবে শীঘ্রই স্থগিত করা হয়।
অব্যাহত বৃষ্টিপাত, শিলাবৃষ্টি, কীটপতঙ্গ সহ বহু কারণেই মহারাষ্ট্র রাজ্যের কৃষিক্ষেত্র খারাপভাবে ক্ষতিগ্রস্ত হয়। রাজ্যে আনুমানিক ২,৪১৪ জন কৃষক ২০১৭ সালের ১ জানুয়ারি থেকে ৩১ অক্টোবরের মধ্যে আত্মহত্যা করেন। এই বিষয়গুলি বিবেচনা করে, সরকার ২০১৭ সালে ৩৪,০০০ কোটি টাকার শর্তসাপেক্ষ ঋণ মওকুফের ঘোষণা করে, কিন্তু প্রতিশ্রুতি অনুযায়ী এটি কার্যকর করা হয়নি।
এই লং মার্চ কিশন কৃষানসভার নেতা অজিত নওয়াল, অশোক ধাওয়াল, জীব পাণ্ডু গাভিত এবং বিজু কৃষ্ণন পদযাত্রার অনুপ্রেরণা ও নেতৃত্ব দিয়েছিলেন।
হিরো (১৯৮৭-এর চলচ্চিত্র)

'হিরোঃ দ্য অফিসিয়াল ফিল্ম অব দ্য ১৯৮৬ ফিফা ওয়ার্ল্ড কাপ' ১৯৮৭ সালে মুক্তিপ্রাপ্ত ইংরেজি ভাষার ক্রীড়া বিষয়ক প্রামাণ্য চলচ্চিত্র। প্রামাণ্যচিত্রটি ১৯৮৬ সালের ফিফা বিশ্বকাপ নিয়ে ফুটবল খেলার বিশ্ব নিয়ন্ত্রক সংস্থা ফিফা'র তত্ত্ববধায়নে নির্মিত আনুষ্ঠানিক তথ্যচিত্র। ওয়ার্ল্ডমার্ক সকার ইন্টারন্যাশনালের ব্যানারে ড্রুমন্ড ক্যালিস ও লি স্টার্ন প্রযোজিত চলচ্চিত্রটির পরিচালক ছিলেন টনি মেলাম। সম্পূর্ণ চলচ্চিত্রটি মাইকেল কেইন কর্তৃক বর্ণিত। চলচ্চিত্রটি মূলত ঐ প্রতিযোগিতায় দিয়েগো মারাদোনার নিপুণ ক্রীড়াকৌশল প্রদর্শনকে প্রাধান্য দেয়া হয়েছে। দিয়েগো'র নেতৃত্বে আর্জেন্টিনা জাতীয় ফুটবল দল ১৯৮৬ সালের ফিফা বিশ্বকাপ জয় করেছিল। পরিপ্রেক্ষিতে, চলচ্চিত্রটি আর্জেন্টিনায় সবচেয়ে বেশি দর্শকপ্রিয় হয় এবং সাফল্য পায়। চলচ্চিত্রটি ইংল্যান্ডের একশ্রেনীর ফুটবল প্রেমীদের কাছে 'সর্বসময়ের সেরা' মর্যাদা পেয়েছে।
"হিরো" ১৯৮৬ সালে মেক্সিকোতে আয়োজিত ফিফা বিশ্বকাপের উল্লেখযোগ্য খেলাগুলির সরাসরি ধারণকৃত দৃশ্য নিয়ে মাইকেল কেইনের বর্ণনায় নির্মিত। ১৯৮৫ সালের ৮.৩ মাত্রার ভূমিক্মপের ক্ষয়-ক্ষতি কাটিয়ে আট মাসের মধ্যে একটি বিশ্বমানে ক্রীড়াপ্রতিযোগিতা আয়োজনে মেক্সিকো'র দক্ষতা বর্ণনার মাধ্যমে চলচ্চিত্রটি সূচনা করা হয়। চলচ্চিত্রে ইংল্যান্ডের বিপক্ষে কোয়ার্টার ফাইনালে আর্জেন্টিনার অধিনায়ক দিয়েগো মারাদোনার রেফারির চোখ ফাঁকি দিয়ে হাত দিয়ে করা, 'হ্যান্ড অব গড' নামে পরিচিত বিতর্কিত গোল এবং 'শতাব্দীর সেরা গোল', সম্পূর্ণ বিশ্বকাপে দিয়োগো'র একক নেতৃত্ব ও নিপুণ ক্রীড়ার প্রদর্শন সর্বোপোরি আর্জেন্টিনাকে বিশ্বকাপ জেতানোয় তার ভূমিকা দেখানো হয়েছে। খেলার পাশাপাশি খেলা শেষে ড্রেসিং রুমে খেলোয়াড়দের আনন্দ প্রকাশ, দর্শকদের উম্মাদনা দেখানো হয়েছে। তথ্যমূলক ধারাভাষ্যের পাশাপাশি রিক ওয়েকম্যান রচিত ও সুরারোপিত, স্টেফানি লরেন্সের গাওয়া ঐ বিশ্বকাপের আনুষ্ঠানিক সঙ্গীত "এ স্পেশাল কাইন্ড অব হিরো" চলচ্চিত্রটির সমাপনীতে দৃশ্যে সংযোজিত রয়েছে।
"হিরো" ১৯৮৭ সালের ২ জুলাই ইংল্যান্ডে মুক্তি পায়। চলচ্চিত্রটি পরবর্তীতে ভিডিও ক্যাসেট/ডিভিডিতে বাণিজ্যিকভাবে প্রকাশিত হয়। দিয়েগো মারাদোনার মৃত্যুর পর ফিফা তাদের আনুষ্ঠানিক ইউটিউব চ্যানলে চলচ্চিত্রটি উন্মুক্ত করে দেয়।
কাডু (চলচ্চিত্র)

কাডু ("জঙ্গল") গিরিশ কারনাড রচিত ও পরিচালিত ১৯৭৩ সালের একটি ভারতীয় কন্নড় চলচ্চিত্র। শ্রীকৃষ্ণ আলানাহল্লি র একই নামের একটি উপন্যাস অবলম্বনে ছবির চিত্রনাট্যটি তৈরি হয়েছিল। এতে প্রধান চরিত্রে অভিনয় করেছেন মাস্টার জি. এস. নটরাজ, অমরিশ পুরি এবং নন্দিনী ভক্তভতশালা। ছবিটি একুশতম জাতীয় চলচ্চিত্র পুরস্কার এবং একুশ তম ফিল্মফেয়ার অ্যাওয়ার্ডস দক্ষিণ এর পুরস্কার লাভ করেছিল।
কামাল হাসান এটিকে তাঁর পছন্দের চলচ্চিত্রগুলির একটি হিসাবে অভিহিত করেছেন এবং বলেছিলেন যে এই ছবিটি তাঁর চলচ্চিত্র "থেভার মাগান" (১৯৯২) এর জন্য অনুপ্রেরণা হিসাবে কাজ করেছিল।
আট বছর বয়সী একটি ছেলে কিটি। তাকে তার মামা চন্দ্রে গৌড়া শহর থেকে কোপ্পাল নামের একটি গ্রামে নিয়ে আসেন। গৌড়ার সাথে কমলির বিয়ে হয়েছে এবং দম্পতি নিঃসন্তান। কমলির সাথে এবং কোপ্পালের ঘন জঙ্গলের সাথে কিটির গভীর সংযোগ বিকশিত হয়। গৌড়া হসুর নামে কাছের একটি গ্রামে ঘন ঘন যেতেন। যেখানে তাঁর উপপত্নী বসাক্কা রয়েছেন। কমলি তাঁর স্বামীর এই অতিরিক্ত বৈবাহিক সম্পর্ক নিয়ে অবগত হলেও অসহায় থেকে যান। কমলি এক সন্ধ্যায় তাঁর সাথে কিটি ও এক চাকরকে নিয়ে জঙ্গলে যান। সেখানে তাঁদের এক ডাইনির সাথে সাক্ষাত হয়। তিনি গৌড়াকে বাসাক্কা থেকে দূরে রাখতে একটি বলি প্রদান করেন। কমলিকে আশ্বাস দেন যে তিনি বসাক্কার কবল থেকে তাঁর স্বামীকে ফিরিয়ে আনবেন। কিটি তার মামার বিবাহ বহির্ভূত সম্পর্কের কথা জানতে পারে। দুই ব্যক্তির মধ্যে লড়াই দুটি গ্রামের মধ্যে কলহে পরিণত হয়। কমালির দৃঢ় প্রত্যয় হয় যে ডাইনির প্রভাব সংঘটিত হতে শুরু করেছে। এদিকে গৌড়া বাসাক্কার একটি বার্তা পান যাতে তাঁকে জীবনের ঝুঁকি নিয়ে হোসুরে আসতে মানা করেন। গৌড়ার অহংবোধ আহত হয় এবং তাঁর সাহস প্রমাণের জন্য তিনি তাঁকে একটি বার্তা প্রেরণ করেন যে পরের রাতে তিনি সেখানে যাবেন। হতাশ কমলি তাঁর স্বামীকে ঘরে রাখার জন্য দ্বিতীয়বার চেষ্টা করেন। তিনি ডাইনির কাছে যাওয়ার সিদ্ধান্ত নেন। পথে শিবগঙ্গার লোকেরা তাঁকে মারাত্মকভাবে আক্রমণ করে। এর ফলে কোপ্পাল গ্রামবাসীরা হোসুরে আক্রমণ শুরু করে। এই লড়াইয়ে গৌড়ার চাকরদের হাতে শিবগঙ্গা মারা যান। পুলিশ গ্রামে এসে অপরাধীদের গ্রেপ্তার করে এবং গ্রামের নিকটে একটি ফাঁড়ি স্থাপন করেন এবং গ্রামবাসীদের তার রক্ষণাবেক্ষণের জন্য জরিমানা দিতে বলেন। এর সঙ্গে এটিও নিশ্চিত হয় যে গ্রাম্য লোকেরা "ন্যায়" পরিচালনা থেকে নিজেদের নিবৃত্ত করেছে।
রিভিয়ার ডে রোশে

রিভিয়ার ডে রোশে (; ) কানাডার আলবার্টা প্রদেশের উড বাফেলো জাতীয় উদ্যানে অবস্থিত, পিস-আথাবাস্কা ব-দ্বীপ পলল ব্যবস্থার অন্তর্গত নদী। নদীটি আথাবাস্কা হ্রদের প্রধান জল নিষ্কাশন ও নির্গমনকারী নদী। আথাবাস্কা হ্রদ হতে নির্গত হয়ে নদীটি আরো উত্তর দিকে বিভিন্ন দ্বীপের মধ্যে দিয়ে প্রবাহিত হয়ে পিস নদী'র সাথে মিলিত হয়ে স্লেভ নদী নামধারণ করে।
রিভিয়ার ডে রোশে আথাবাস্কা হ্রদের পশ্চিম দিক হতে নির্গত হয়ে এবং উত্তর দিকে প্রবাহিত হয়েছে। পিস নদীর সাথে মিলিত হয়ে স্লেভ নদীতে পতিত হয়েছে। স্লেভ নদীর মিলনস্থলে অনেক গুলি খালে বিভক্ত হয়েছে। ফলে স্লেভ নদীর মোহনায় এই নদীরটি একটি অপেক্ষাকৃত ছোট ব-দ্বীপ তৈরী হয়েছে। বসন্তের শেষ দিকে এবং গ্রীষ্মকালে নদীটিতে উচ্চ প্রবাহ ঘটলে পানি বিপরীত মুখে প্রবাহিত হয়। ফলে নদীটি সাময়িকভাবে এর উৎপত্তিস্থল আথাবাস্কা হ্রদে অন্তপ্রবাহ ঘটায়।
অনামিকা (২০১৪-এর চলচ্চিত্র)

অনামিকা শেখর কাম্মুলা পরিচালিত ২০১৪ সালের একটি দোভাষী থ্রিলার চলচ্চিত্র। এতে প্রধান চরিত্রে অভিনয় করেছেন নয়নতারা (অভিনেত্রী)। এটা একইসাথে তেলুগু এবং তামিলে নী ইংগে এন আঁবে (কোথায় তুমি, প্রিয়) নামে নির্মিত হয়েছে। এই সিনেমা হিন্দিতে নির্মিত কাহানি সিনেমার পুনঃনির্মাণ।
হায়দ্রাবাদের পিপলস প্লাজায় বোমা বিস্ফোরণ ঘটে। ছয় মাস পর, অনামিকা (নয়নতারা (অভিনেত্রী)) একজন তথ্য প্রযুক্তি বিশেষজ্ঞ, হায়দ্রাবাদে আসেন তার হারানো স্বামীর খোঁজে। হায়দ্রাবাদ পৌঁছানোর সাথে সাথেই তিনি স্থানীয় পুলিশ ফাঁড়িতে যান এবং অভিযোগ দায়েরের জন্য অপেক্ষা করতে থাকেন। পুলিশ ইন্সপেক্টরের কোন সাহায্য না পেয়ে তিনি ক্রমান্বয়ে হতাশ হয়ে পড়ছেন। সারাথি (ভৈভব রেড্ডি) নামের ফাঁড়ির এক পুলিশ তার অবস্থা বুঝতে পেরে তাকে সাহায্য করতে রাজী হলেন এবং তার হারানো স্বামীর খোঁজ চালানো শুরু করলেন। অনামিকা হোটেলে গেলেন যেখানে তার স্বামীকে সর্বশেষ দেখা গেছে। সেখানে থাকাকালে রাজু নামে তার স্বামীর পরিচিত এক ছেলের সাথে দেখা করেন এবং রাজু তাকে সব বলে।
এরপর তিনি সারাথির খোঁজকৃত জায়গায় যান। এক জায়গায় তিনি দেখেন তার স্বামী তার ভারতে আসার ২ সপ্তাহ আগেই চাকরি ছেড়ে দিয়েছেন। তিনি খুনের পরপরই মসজিদের ইমামের সাথে দেখা করতে যান যেখানে তিনি তার স্বামীকে খোঁজার চেষ্টা করেন। তিনি প্রতিনিয়ত বিভিন্ন জায়গায় তার স্বামীর খোঁজ চালিয়ে যান। এক সময় পুলিশ ইন্সপেক্টর তাকে তার সাথে ঘনীষ্ঠ সম্পর্কে জড়ানোর প্রস্তাব দেন তার স্বামীকে খুঁজে দেবার বিনিময়ে। কিন্তু তিনি তা না করে দেন এবং একই সময়ে ইন্সপেক্টর অনামিকাকে তার গেস্টহাউজে আসতে বলেন। এরপরই তিনি রহস্যজনকভাবে (ইন্সপেক্টর) খুন হন। ধারণা করা হয়, তারা (ইমাম এবং ইন্সপেক্টর) অনামিকার হারানো স্বামীর ব্যাপারে কিছু জানতেন।
পুলিশ বুঝতে পারে অনামিকা তাদের থেকে কিছু লুকাচ্ছে এবং সারাথি কে বলা হয় সে যাতে তাকে আর সহায়তা না করে। অনামিকার কাছে যতই সেই ষড়যন্ত্রে কাহিনী পরিষ্কার হতে থাকে, তিনি বুঝতে পারে হয়ত তৃতীয় খুনের শিকার সে হতে যাচ্ছে। সিবিআই কর্মকর্তা খান (পাসুপাথি), যিনি বোমা বিস্ফোরণের তদন্ত করছিলেন অনামিকাকে বলেন যে, তার স্বামী জঙ্গী হিসেবে নতুন নাম মিলান দামজি ধারণ করেছে যে পিপলস প্লাজায় বোমা বিস্ফোরণের প্রধান কারণ। কিন্তু অনামিকা তাকে বিশ্বাস করাতে সক্ষম হয় বোমা বিস্ফোরণের সময় তার স্বামী তার সাথেই ছিলেন। সেই রাতে, খুনি অনামিকাকে মৌমাছির দ্বারা খুন করতে আসে।
এইসবসূত্র এবং বিশৃঙ্খল পরিস্থিতিতে অনামিকা কীভাবে তার স্বামীকে খুঁজে পায় এবং কি কি রহস্য লুকিয়ে আছে তাই এই গল্পের শেষে দেখানো হয়েছে।
২৮ এপ্রিল হায়দ্রাবাদে নয়নতারা নতুন লুকে শেখর কাম্মুলার এই দোভাষী সিনেমা শুরু করেন। প্রথমে পরিচালক প্রধান নারী চরিত্রে আনুশকা শেট্টি কে নেন, কিন্তু আনুশকার অন্য সিনেমার সাথে এই সিনেমার শ্যুটিং তারিখ মিলে যাওয়ায় তিনি এই সিনেমা থেকে সরে যান। নয়নতারা (অভিনেত্রী) নতুন লুকে হাজির হন এবং বড়ো পরিসরে এই সিনেমার প্রস্তুতি নেন। তার চরিত্রের নাম অনামিকা। চলচ্চিত্রটি এন্ডেমল ইন্ডিয়া, লগলাইন প্রোডাকশন এবং নির্বাচন মিডিয়া হোল্ডিংস দ্বারা সহ-প্রযোজিত।
সিনেমার শ্যুটিং হায়দ্রাবাদের পুরনো শহরে শুরু হয়। কলকাতার পরিবর্তে শেখর পুরনো শহরকেই বেছে নেন । শেখর পুরনো হায়দ্রাবাদেই ৫০ দিনের ভিতরে তার এই প্রজেক্ট শেষ করার পরিকল্পনা করেন একটানা শ্যুটিংয়ের মাধ্যমে।
টাইমস অফ ইন্ডিয়া অনামিকাকে ৫ এর ভিতর ৩ স্টার দেয় এবং বলে, "তুলনা অনিবার্য যখন সমালোচকদের প্রশংশা পাওয়া বিদ্যা বালান অভিনীত কাহানি সিনেমার পুনঃনির্মাণ শেখর কাম্মুলা অনিমিকা নামে করেন, কারণ তিনি মূল কাহিনীর বেশিরভাগই পরিবর্তন করে ফেলেন।"
মোটু পাতলু: কিং অব কিংস

মোটু পাতলু: কিং অব কিংস ২০১৬ সালের ভারতীয় থ্রিডি কম্পিউটার-অ্যানিমেটেড অ্যাডভেঞ্চার অ্যাকশন কমেডি চলচ্চিত্র, যা সুহাস ডি. কাদভ পরিচালিত এবং কেতন মেহতা প্রযোজিত। চলচ্চিত্রটি জনপ্রিয় টিভি সিরিজ মোটু পাতলু দ্বারা অনুপ্রাণিত হয়েছিল, যা লটপট ম্যাগাজিনের প্রকাশিত চরিত্রসমূহ থেকে নিজেই খাপ খাইয়ে নিয়েছিল।
এটি চরিত্রসমূহের উপর ভিত্তি করে প্রথম বৈশিষ্ট্য-দৈর্ঘ্যের চলচ্চিত্র। ছবিটি ১৪ অক্টোবর ২০১৬-এ  প্রকাশিত হয়েছিল এবং বক্স অফিসে একটি সফল উদ্যোগে পরিণত হয়েছিল।
মোটু এবং পাতলু গুড্ডু গালিব নামে একটি নিরামিষভোজী ভীতু সার্কাস সিংহ যে গাজর এবং মূলো খেতে পছন্দ করে তাকে জঙ্গলে ফিরে যেতে সাহায্য করে, যেখানে একজন অশুভ চোরাশিকারি নরসিমহার প্রাধান্য রয়েছে। মোটু পাতলুর জুটি গুড্ডুকে জঙ্গলের রাজা বানিয়েছিল কারণ নরসিমহা জঙ্গলের প্রাক্তন রাজা সিংহাকে হত্যা করেছিল এবং তার সাথে লড়াই করতে এবং শান্তি ফিরিয়ে আনতে প্রাণীদের সাথে নিয়েছিল।
চলচ্চিত্রটি ভারত জুড়ে ৭০০ স্ক্রিনে ১৪ই অক্টোবর, ২০১৬ সালে নাট্যরূপে প্রকাশিত হয়েছিল।
টাইমস অফ ইন্ডিয়া ছবিটিকে দিয়েছেন তিনটি তারকা। ডিএনএ ছবিটিকে দিয়েছেন দুটি তারা। ইকোনমিক টাইমস ছবিটিকে দিয়েছেন তিনটি নক্ষত্র।
ডোরিন লিউ

ডোরিন লিউ একজন সিঙ্গাপুরের মহিলা ব্যবসায়ী ও সমাজসেবী।
ডোরিন লিউ ১৯৭০ সালে বার্মিংহাম বিশ্ববিদ্যালয় থেকে অর্থনীতি, রাজনীতি ও সমাজবিজ্ঞানে ডিগ্রি অর্জন করেন। লিউ ওয়ার্ল্ড সায়েন্টিফিক পাবলিশিংয়ের ব্যবস্থাপনা পরিচালক যা তিনি ১৯৮১ সালে সিঙ্গাপুরে সহ-প্রতিষ্ঠা হিসাবে প্রতিষ্ঠা করেছিলেন। তিনি আন্তর্জাতিক মহিলা ফোরামের কোষাধ্যক্ষ। তিনি সিঙ্গাপুরের প্রকাশনা সংস্থার সভাপতির দায়িত্ব পালন করেছেন। তিনি সিঙ্গাপুর-ব্রিটিশ বিজনেস কাউন্সিলের প্রকাশনা কমিটির সভাপতি ছিলেন। তিনি মুদ্রণ ও প্রকাশনা উপদেষ্টা কমিটির সভাপতির দায়িত্বও পালন করেছেন। লিউ ১৯৯০ সালে এন্টারপ্রেনারশিপ ডেভেলপমেন্ট সেন্টার কর্তৃক আয়োজিত এন্টারপ্রেনারশিপ এক্সিলেন্স অ্যাওয়ার্ড পেয়েছেন। তিনি আরবিএস কাউটস এবং ফিনান্সিয়াল টাইমস দ্বারা আয়োজিত ২০১০ সালে এশিয়ার মহিলাদের জন্য এন্টারপ্রেনার অফ দ্য ইয়ার অ্যাওয়ার্ড পেয়েছিলেন। ২০১৪ সালে, তার স্বামী কোক খু ফুয়ার সাথে তিনি বার্মিংহাম বিশ্ববিদ্যালয়ের নতুন লাইব্রেরিতে ১ মিলিয়ন ই-বুক অনুদান দিয়েছিলেন।
ফ্রেড মুসালি

ফ্রেড পি মুসালি (জন্ম ৪ অক্টোবর ১৯৪৪) মার্কিন যুক্তরাষ্ট্রের নৌবাহিনীর প্রাক্তন অধিনায়ক। তাঁর নৌজীবনকালে, মুসালি একটি ডেস্ট্রয়ার কমান্ডার ছিলেন এবং ভিয়েতনাম যুদ্ধ সহ অনেকগুলি বিভিন্ন কার্যক্রমে অংশ নিয়েছিলেন। ইউএসএস আইওয়া ১৯৮৯ সালের ১৯ এপ্রিলে প্রধান গানের সেন্টারগান বিস্ফোরিত হয়ে ৪৭ জন নৌ-সেনা মারা গিয়েছিলেন সে সময়ে মুসালি "আইওয়ার" ক্যাপ্টেন ছিলেন।
বিস্ফোরণের কারণ অনুসন্ধানের সময়, মুসালি সাক্ষ্য দিয়েছিলেন যে ইউএসএস "আইওয়াতে" নিকৃষ্ট মানের কর্মীদের নিয়োগ করা হয়েছিল। তদন্তে দেখা গেছে যে "আইওয়া" সুরক্ষা এবং প্রশিক্ষণ পদ্ধতিতে মারাত্মক ঘাটতি নিয়ে কাজ করছিল, যার জন্য মোসালি শৃঙ্খলবদ্ধ ছিল। কিন্তু নৌবাহিনী জানিয়েছে যে এই ঘাটতিগুলি বিস্ফোরণটির সাথে সম্পর্কিত ছিল না।
১৯৮৯ সালের ডিসেম্বরে মার্কিন যুক্তরাষ্ট্রের সিনেট আর্মড সার্ভিসেস কমিটির সামনে সাক্ষ্য দেওয়ার জন্য, মূসালি নৌবাহিনীর এই সিদ্ধান্তকে পুরোপুরি সমর্থন করতে অস্বীকৃতি জানালেন যে এই বিস্ফোরণটি ইচ্ছাকৃতভাবে বেষ্টনের একজন নৌসেনা ক্লেটন হার্টভিগের দ্বারা হয়েছিল। মুসালির সাক্ষ্য গণমাধ্যমে ব্যাপক প্রচারিত হয়েছিল। ১৯৯০ সালের মে মাসে মুসালি নৌবাহিনী থেকে অবসর গ্রহণ করেন।
১৯৯৯ সালে, মুসালি লকহিড মার্টিনের হয়ে কাজ শুরু করেছিলেন। ২০০২ সালে তিনি কোম্পানির এমএস২ বিভাগের সভাপতি নিযুক্ত হন। এই সময়ে, মুসালি লকহিড মার্টিনের হয়ে ফ্রিডম-শ্রেণির যুদ্ধ জাহাজ এবং সমন্বিত গভীর-পানি ব্যবস্থা কার্যক্রমে নেতৃত্ব দিয়েছেন। ২০১০ সালের জানুয়ারিতে অবসর নিয়েছিলেন। মুসালির স্থলাভিষিক্ত করা হয় মুরস্টাউনের প্রাক্তন মহাব্যবস্থাপক এবং ভাইস প্রেসিডেন্ট অরল্যান্ডো কারভাহলো কে।
২০১০ সালের ১২ ফেব্রুয়ারি ঘোষণা করা হয়েছিল যে মুসালিকে ফিনকান্টেরি মেরিন গ্রুপের প্রেসিডেন্ট এবং চিফ এক্সিকিউটিভ অফিসার হিসাবে নিয়োগ দেওয়া হবে, ফিনকান্টেরি-ক্যান্তেরি নাভালি ইটালি এসপি এর সহযোগী সংস্থা।
ওহাইওয়ের ইয়ংস্টাউনে জন্ম ও বেড়ে ওঠা মুসালি তিন ছেলে ও তিন কন্যার পরিবারে ছয় সন্তানের মধ্যে একজন। তাঁর বাবা একজন বীমা বিক্রয়কর্মী ছিলেন এবং পরিবারটি স্থানীয় সিরিয়াক মেরোনাইট চার্চে যোগ দিয়েছিল।
গোলাপ ক্যাকটাস

গোলাপ ক্যাকটাস বা পাতা ক্যাকটাস এক ধরনের পাতাযুক্ত ক্যাকটাস, যা মধ্য আমেরিকার ছায়াময়, আর্দ্র বনাঞ্চলের স্থানীয় উদ্ভিদ। এটি একটি কাষ্ঠল উদ্ভিদ, কাঁচা গুল্মে বড় হয় কমলা, গোলাপি রং এর   ফুলের সাথে প্রায় ২ মিটার লম্বা হয়। এর ফুল গোলাপ সদৃশ।
গোলাপ ক্যাকটাস ঝোপঝাড় যুক্ত ছোট গাছ। এই গাছ ২ থেকে ৮ মিটার পর্যন্ত উঁচু হয়। গুড়ি ১৫ সেন্টিমিটার ব্যাস পর্যন্ত পৌঁছে যায়। জলপাই-সবুজ পাতা এবং ধূসর বাদামী মসৃণ শাখা। পাতাগুলো ডালগুলিতে পর্যায়ক্রমে সাজানো থাকে এবং স্পষ্টভাবে ৩ সেন্টিমিটার লম্বা। পাতার ফলকটি ৬ থেকে ২০ সেন্টিমিটার লম্বা এবং ২ থেকে ৭ সেন্টিমিটার প্রশস্ত, উপবৃত্তাকার অথবা আয়তাকার। কাঁটাগুলি হয় বান্ডিলগুলিতে সমান্তরাল বা ব্যাপকভাবে ছড়িয়ে পড়ে। শাখাগুলিতে দীর্ঘ কাঁটা ৫ থেকে ১০ মিলিমিটার পর্যন্ত দীর্ঘ।
ফুলগুলি উজ্জ্বল লাল,কমলা এবং গোলাপী রং এর হয়ে থাকে। ফুলগুলি ৪ থেকে ৬ সেন্টিমিটার ব্যাসে পৌঁছায়।
ফলগুলির শীর্ষে কাটা থাকে রং হলুদ । এগুলি ভোজ্য কিন্তু টক স্বাদযুক্ত।
গোলাপ ক্যাকটাস হিসাবে পরিচিত প্রজাতির প্রথম বিবরণটি ১৮২৮ সালে করেছিলেন কার্ল সিগিসমুন্ড কুন্থ (Karl Sigismund Kunth)।
সমুদ্রপৃষ্ঠ থেকে ১৩০০ মিটার উচ্চতা পর্যন্ত এই প্রজাতির উদ্ভিদ পাওয়া যায়।
আইইউসিএন-এর হুমকীযুক্ত প্রজাতির রেড লিস্টে প্রজাতিগুলিকে ঝুঁকিমুক্ত হিসাবে তালিকাভুক্ত করা হয়েছে।
শেলীনা আফরোজা

ড. শেলীনা আফরোজা একজন বাংলাদেশি সাবেক সরকারি কর্মকর্তা যিনি জীবন বীমা কর্পোরেশনের চেয়ারম্যান ও মৎস্য ও প্রাণিসম্পদ মন্ত্রণালয়ের সচিব ছিলেন। ইতিপূর্বে তিনি স্বাস্থ্য মন্ত্রণালয়ের আওতাধীন জাতীয় জনসংখ্যা গবেষণা ও ট্রেনিং ইনস্টিটিউটের (নিপোর্ট) মহাপরিচালক হিসেবে দায়িত্ব পালন করেন।
শেলীনা আফরোজা ঢাকা বিশ্ববিদ্যালয় থেকে ইতিহাসে অনার্সসহ মাস্টার্স, কলকাতা বিশ্ববিদ্যালয় থেকে ১৯৯৪-১৯৯৫ সালে এমফিল এবং করাচী বিশ্ববিদ্যালয় থেকে ২০০৫-২০০৯ সালে পাবলিক এডমিনিসট্রেসনে পিএইচডি ডিগ্রী লাভ করেন।
তিনি পররাষ্ট্র মন্ত্রণালয়ের অবসরপ্রাপ্ত সচিব এবং রাষ্ট্রদূত আবদুল হান্নানের স্ত্রী। তার দুই পুত্র নাবিল অয়ন হান্নান এবং শারজিল আপন হান্নান।
শেলীনা আফরোজা বাংলাদেশ সিভিল সার্ভিস প্রশাসন ক্যাডারের ১৯৮২ ব্যাচের কর্মকর্তা হিসেবে চাকুরিজীবন শুরু করেন। প্রশাসনের বিভিন্ন স্তরে বিভিন্ন মন্ত্রণালয় ও বিভাগের স্থানীয় সরকার বিভাগ, বিদ্যুত বিভাগ, পররাষ্ট্র মন্ত্রণালয়, বাংলাদেশ পার্লামেন্ট সচিবালয় এবং ঢাকা ও গাজীপুর জেলা প্রশাসনে দায়িত্ব পালন করেন।
তিনি ৮ জানুয়ারি ২০১৭ সাল থেকে ৮ ফেব্রুয়ারি ২০২০ সাল পর্যন্ত জীবন বীমা কর্পোরেশনের চেয়ারম্যান ও ১২ সেপ্টেম্বর ২০১৩ থেকে ৭ অক্টোবর ২০১৫ সাল পর্যন্ত মৎস্য ও প্রাণিসম্পদ মন্ত্রণালয়ের সচিব হিসেবে দায়িত্ব পালন করেন।
তিনি যুগ্ম সচিব হিসেবে শিল্প মন্ত্রণালয়ে ও উপসচিব হিসেবে স্বরাষ্ট্র মন্ত্রণালয়েও দায়িত্ব পালন করেছেন। তিনি যুগ্মসচিব হিসেবে শিল্প মন্ত্রণালয়ে এবং উপসচিব হিসেবে স্বরাষ্ট্র মন্ত্রণালয়ে দায়িত্ব পালন করেন।
সিভিল সার্ভিসে যোগ দেয়ার আগে তিনি বিশ্বব্যাংকের একটি প্রকল্পে আর্থসামাজিক গবেষণা কাজের সঙ্গে সংশ্লিষ্ট ছিলেন। মস্কোয় বাংলাদেশ দূতাবাস এবং অটোয়ায় বাংলাদেশ হাইকমিশনে কূটনীতিবিদ হিসেবে নিয়োজিত ছিলেন।
লিম হো পুয়াহ

লিম হো পুয়াহ (, ছিলেন একজন হোকলো বণিক, জন্মগ্রহণ করেন অ্যাময়তে 30 ডিসেম্বরে ১৮৪১ সালে এবং সিঙ্গাপুরে এসেছিলেন অল্প বয়সে। তিনি উই বিন অ্যান্ড কোং দ্বারা নিযুক্ত ছিলেন, যেখানে তার দক্ষতা তার নিয়োগকর্তা উই বিন লক্ষ্য করেছিলেন। পরে তিনি উই বিনের মেয়েকে বিয়ে করেন। তিনি উই বিন স্টিমশিপ লাইন এবং অন্যান্য উদ্যোগগুলির প্রতিষ্ঠাতা এবং সিনিয়র অংশীদার ছিলেন। 
লিম তান কিম চিংয়ের তানজং পাগার ডক কোম্পানির একজন পরিচালক ছিলেন, তিনি চীনা উপদেষ্টা বোর্ডের সদস্য এবং পো লেং কুকের কমিটির সদস্য হিসাবে দায়িত্ব পালন করেছিলেন এবং তাকে বিচারপতি নির্বাচিত করা হয়। ১৯৪৪ সালের ১১ ফেব্রুয়ারি ৭৪ বছর বয়সে তিনি মারা যান। তার অবশেষগ চীনে নিয়ে যেতে বাধা দেওয়া হয়েছিল।
তান উই বেং

তান উই বেং (জন্ম: ১৪ ই ফেব্রুয়ারি, ১৯৭৭) অর্থ পাচারের জন্য মার্কিন যুক্তরাষ্ট্রের ফেডারেল ব্যুরো অফ ইনভেস্টিগেশন (এফবিআই) দ্বারা পরিচালিত একটি মোস্ট ওয়ান্টেড তালিকায় বর্তমানে থাকা সিঙ্গাপুরের ব্যবসায়ী এবং পণ্য দালাল।
সিঙ্গাপুরের নানিয়াং টেকনোলজিকাল বিশ্ববিদ্যালয়ের স্নাতক, তান ওয়ে টিওংয়ের পরিচালক এবং ডব্লিউটি মেরিনের ব্যবস্থাপনা পরিচালক হিসাবে কাজ করেছেন। ২০১১ সালে, তিনি আর্নস্ট অ্যান্ড ইয়ং কর্তৃক বর্ষসেরা উদীয়মান উদ্যোক্তা হিসাবে মনোনীত হন। তাঁর নেতৃত্বে, ওয়ে টিওং-এ বার্ষিক আয় দশ বছরে প্রায় ১৩১ শতাংশ বেড়ে ২০১৫ সালে ৩০০ মিলিয়ন মার্কিন ডলারেরও বেশি হয়েছিল। 
২৫ অক্টোবর ২০১৮-তে, মার্কিন যুক্তরাষ্ট্রের বিচার বিভাগে আনুষ্ঠানিকভাবে তানকে "ডেমোক্রেটিক গণপ্রজাতন্ত্রী কোরিয়ায় পণ্যবাহী চালানের জন্য কয়েক মিলিয়ন ডলারের লেনদেন পরিচালনার জন্য মার্কিন আর্থিক ব্যবস্থা ব্যবহারের ষড়যন্ত্র" করার জন্য আনুষ্ঠানিক অভিযোগ দায়ের করেছিল। একই সময়ে, মার্কিন যুক্তরাষ্ট্রের ট্রেজারি বিভাগ তার নেতৃত্বে তান এবং দুটি সংস্থার বিরুদ্ধে নিষেধাজ্ঞার ঘোষণা দেয়। তান স্পষ্টতই ফৌজদারী অভিযোগ অস্বীকার করেছেন। 
"সাউথ চায়না মর্নিং পোস্ট" প্রতিযোগিতার গাড়ির প্রতি তাঁর আকর্ষণকে "ফেরারি-প্রেমী উদ্যোক্তা" হিসাবে বর্ণনা করেছে। তার "বিজনেস টাইমসের" প্রোফাইল অনুসারে, তান লন্ডন ভিত্তিক পরিশোধিত চিনি সমিতিরও সদস্য।
দ্য ডিসেন্ড্যান্টস

দ্য ডিসেন্ড্যান্টস আলেকজান্ডার পেইন পরিচালিত ২০১১ সালের মার্কিন নাট্যধর্মী চলচ্চিত্র। কাউই হার্ট হেমিংসের ২০০৭ সালের "একই নামের উপন্যাস" অবলম্বনে চলচ্চিত্রটির চিত্রনাট্য লিখেছেন পেইন, ন্যাট ফ্যাক্সন ও জিম র‍্যাশ। এতে শ্রেষ্ঠাংশে অভিনয় করেছেন জর্জ ক্লুনি, শাইলিন উডলি, আমারা মিলার, বিও ব্রিজেস, জুডি গ্রির, ম্যাথু লিলার্ড ও রবার্ট ফরস্টার।
চলচ্চিত্রটির উদ্বোধনী প্রদর্শনীয় হয় ২০১১ সালের টরন্টো আন্তর্জাতিক চলচ্চিত্র উৎসবে এবং পরে ২০১১ সালের ১৮ই নভেম্বর ফক্স সার্চলাইট পিকচার্সের পরিবেশনায় মার্কিন যুক্তরাষ্ট্রে মুক্তি দেওয়া হয়। চলচ্চিত্রটির শ্রেষ্ঠ উপযোগকৃত চিত্রনাট্য বিভাগে একাডেমি পুরস্কার জয়সহ আরও চারটি বিভাগে একাডেমি পুরস্কারের মনোনয়ন লাভ করে। এছাড়া এটি শ্রেষ্ঠ নাট্যধর্মী চলচ্চিত্র বিভাগে গোল্ডেন গ্লোব পুরস্কার অর্জন করে এবং ক্লুনি নাট্যধর্মী চলচ্চিত্রে শ্রেষ্ঠ অভিনেতা বিভাগে গোল্ডেন গ্লোব পুরস্কার অর্জন করেন।
২০১০ সালের ১৫ই মার্চ হাওয়াইয়ে চলচ্চিত্রটির শুটিং শুরু হয়। চলচ্চিত্রটির অধিকাংশ দৃশ্য ধারণ করা হয় হনুলুলু ও এর পার্শ্ববর্তী হানালেই উপসাগর এলাকায়। বইয়ে উল্লিখিত ম্যাট কিংয়ের বাড়িতে বট গাছ ছিল কিন্তু চিত্রগ্রহণের স্থানে সেই গাছ ছিল না, চলচ্চিত্র নির্মাতা একটি বট গাছ রোপণ করে এই সমস্যার সমাধান করেন।
অ্যালেক্স কিং মিড-প্যাসিফিক ইনস্টিটিউট নামে যে বেসরকারি বোর্ডিং স্কুলে পড়াশোনা করেন তা মূলত হনুলুলুর ওয়াহুতে অবস্থিত। কাউই হার্ট হেমিংস বলেন গল্পে উল্লিখিত বেসরকারি বোর্ডিং স্কুলটি হাওয়াইয়ের কামুয়েলার নিকট অবস্থিত হাওয়াই প্রিপারেটরি একাডেমি থেকে অনুপ্রাণিত।
"দ্য ডিসেন্ড্যান্টস" ২০১১ সালের ১৬ই নভেম্বর উত্তর আমেরিকায় ২৯টি প্রেক্ষাগৃহে সীমিত পরিসরে মুক্তি পায়। এটি প্রতি প্রেক্ষাগৃহ থেকে $৪১,০৩৮ গড়ে মোট $১,১৯০,০৯৬ আয় করে এবং বক্স অফিসে ১০ম স্থান অধিকার করে। চলচ্চিত্রটি পরে ৯ই ডিসেম্বর ৮৭৬টি প্রেক্ষাগৃহে বৃহৎ পরিসরে মুক্তি দেওয়া হয় এবং প্রতি প্রেক্ষাগৃহে থেকে $৫,০০০ গড়ে মোট $৪৩৮০,১৩৮ আয় করে ও বক্স অফিসে সপ্তম স্থান অধিকার করে। চলচ্চিত্রটি ১৫৬ দিন প্রেক্ষাগৃহে চলে এবং মার্কিন যুক্তরাষ্ট্রে একই সময়ে সর্বাধিক ২,০৩৮ প্রেক্ষাগৃহে মুক্তি পায়। চলচ্চিত্রটি দেশের অভ্যন্তরে ৳৮২,৫৮৪,১৬০ এবং দেশের বাইরে $৯৪,৬৫৯,০২৪ সহ মোট $১৭৭,২৪৩,১৮৫ আয় করে।
রটেন টম্যাটোসে ২৬৫টি পর্যালোচনার ভিত্তিতে ৮.১৪/১০ গড় রেটিঙের ভিত্তিতে চলচ্চিত্রটির রেটিং স্কোর ৮৮%। ওয়েবসাইটটির সমালোচনামূলক ঐকমত্যে বলা হয়, "আনন্দদায়ক, মর্মস্পর্শী ও সুন্দর অভিনীত "দ্য ডিসেন্ড্যান্টস" বাগ্মীতা ও অনন্য সাবলীলতা দিয়ে জীবনের অপ্রত্যাশিত বিশৃঙ্খলাকে তুলে ধরেছে।" মেটাক্রিটিকে ৪৩ জন সমালোচকের সমালোচনার ভিত্তিতে চলচ্চিত্রটির গড় স্কোর ১০০-এ ৮৪, যা "সর্বজন সমাদৃত" বলে চিহ্নিত হয়েছে। সিনেমাস্কোর দর্শকদের ভোটে চলচ্চিত্রটিকে এ+ থেকে এফ স্কেলে "এ-" প্রদান করে।
করণ সিং ঠাকরাল

করণ সিং ঠাকরাল একটি পারিবারিক ব্যবসা প্রতিষ্ঠান ঠাকরাল গ্রুপের নির্বাহী পরিচালক। আবাসন, প্রযুক্তি, ভোক্তা পণ্য বিতরণ, উৎপাদন এবং খুচরা ব্যবসায় এই গ্রুপটির বয়স ১১৭ বছর। এই গ্রুপটির সদর দফতর সিঙ্গাপুরে এবং ৩০ টি দেশে অফিস রয়েছে। 
করণ ঠাকরাল গ্রুপের বেশ কয়েকটি সংস্থার চেয়ারম্যান ও পরিচালক হিসাবে কাজ করেছেন। তাঁর প্রাথমিক দৃষ্টি ভারত, সিঙ্গাপুর এবং ইন্দোনেশিয়ার দিকে নিবদ্ধ। 
তিনি ডেনমার্কে সিঙ্গাপুরের অনাবাসিক রাষ্ট্রদূত। এর আগে তিনি শ্রীলঙ্কায় সিঙ্গাপুরের অনাবাসিক রাষ্ট্রদূতের দায়িত্ব পালন করেছিলেন। তিনি সিঙ্গাপুরে বেসরকারী ও সরকারি উভয় ক্ষেত্রেই বিভিন্ন পদে অধিষ্ঠিত ছিলেন। তিনি সিঙ্গাপুর সরকার সম্পর্কিত বিভিন্ন সংস্থার বোর্ডে দায়িত্ব পালন করেছেন। 
করণ বিবাহিত এবং তার পাঁচ সন্তান এবং সাত নাতি-নাতনি রয়েছে।
চেরা কোম্পানীগঞ্জ রাজ্য রেলওয়েস

চেরা কোম্পানীগঞ্জ রাজ্য রেলওয়েস (সিসিএসআর) হচ্ছে একটি ২ ফুট ৬ ইঞ্চি ন্যারো-গেজ পর্বত রেলপথ যা ব্রিটিশ ভারতে বিদ্যমান ছিল।
খাসি ও জৈন্তিয়া পাহাড় বিভাগের ব্রিটিশ নির্বাহী প্রকৌশলী হুবার্ট কেন্চের দ্বারা চেরা কোম্পানীগঞ্জ রাজ্য রেলপথটি রূপান্তরিত হয়েছিল, কারণ সেখানে রেলপথে ব্রিটিশ ভারতের রাজধানী কলকাতার সাথে প্রদেশের রাজধানী শিলংকে সংযুক্ত করার প্রয়োজন ছিল। ১৮৮৬ সালের ৬ই জুন মেঘালয়ের সিসিএসআর ট্র্যাফিকের জন্য উন্মুক্ত করা হয়েছিল। সিসিএসআর ছিল ন্যারো-গেজ ট্রামওয়ে এবং রেলপথটি মেঘালয়ের একটি খনির শহর থরিয়া এবং বর্তমান বাংলাদেশের সিলেট জেলার কোম্পানীগঞ্জের মধ্যে চলতো, যার দৈর্ঘ্য । সাতটি গ্রেডিয়েন্ট দড়ি প্রক্রিয়া দ্বারা কাজ করা হয়েছিল। এটি আট লাখ টাকা ব্যয়ে নির্মিত হয়েছিল, যা আসামের পূর্ব প্রদেশীয় সরকার ব্যয় করেছিল। সিলেট এবং গোয়ালন্দ পর্যন্ত রেলপথ সংযোগের একটি বর্ধনের পরিকল্পনা ছিল যেখানে কলকাতা থেকে রেলপথ ইতোমধ্যে বিদ্যমান ছিল তবে পরিকল্পনাটি কখনই বাস্তবায়িত হয়নি।
১৮৯৭ সালের আসামের ভূমিকম্পে ট্র্যাকগুলি পুরোপুরি ধ্বংস হয়ে যাওয়ার আগ পর্যন্ত রেলপথ থারিয়া এবং কোম্পানীগঞ্জের মধ্যে চলতে থাকে। এর পরে ট্র্যাকগুলি মেরামত করা হয়নি এবং অবশেষে ১৯০০ সালে রেলপথটি বন্ধ হয়ে যায়
মিল্ক (চলচ্চিত্র)

মিল্ক ২০০৮ সালে মুক্তিপ্রাপ্ত একটি জীবনধর্মী চলচ্চিত্র। সমকামী অধিকারকর্মী ও রাজনীতিবিদ হার্ভে মিল্কের জীবন অবলম্বনে ছবিটি নির্মিত হয়েছে। তিনি ক্যালিফোর্নিয়া অঙ্গরাজ্যে জনগণের প্রত্যক্ষ ভোটে নির্বাচিত প্রথম সমকামী। সান ফ্রান্সিসকো পরিদর্শক বোর্ডের সদস্য হিসেবে মিল্ক দায়িত্ব পালন করেন। গুস ভ্যান সান্ট ছবিটি পরিচালনা করেছেন ও ডাস্টিন ল্যান্স ব্ল্যাক চিত্রনাট্য লিখেছেন। শন পেন এ চলচ্চিত্রে মিল্ক, জোশ ব্রোলিন পরিদর্শক ড্যান হোয়াইট ও ভিক্টর গার্বার সান ফ্রান্সিসকোর মেয়র জর্জ মসকোনের চরিত্রে অভিনয় করেন।
মিল্কের জীবন ও তার গুপ্তহত্যা-পরবর্তী ঘটনাপ্রবাহের উপর ১৯৮৪ সালে একটি তথ্যচিত্র নির্মিত হয়। এর নাম হলো "দি টাইমস অব হার্ভে মিল্ক।" চলচ্চিত্রটি সেরা তথ্যচিত্র বিভাগে একাডেমি পুরস্কার ও সানড্যান্স চলচ্চিত্র উৎসবে বিশেষ জুরি পুরস্কার পায়। র‍্যান্ডি শিটের ১৯৮২ সালে প্রকাশিত মিল্কের জীবনীগ্রন্থ দ্য মেয়র অব কাস্ত্রো স্ট্রিট অবলম্বনে উক্ত তথ্যচিত্রটি নির্মাণ করা হয়। ১৯৯০ এর দশকে ছবির জন্য বিভিন্ন রকম চিত্রনাট্য প্রণয়নের কথা চিন্তা করা হয়। কিন্তু ২০০৭ এর আগে নানাবিধ কারণে এর নির্মাণকাজ শুরু হতে পারেনি । কাস্ত্রো স্ট্রিট-সহ সান ফ্রান্সিসকোর বিভিন্ন জায়গায় ছবিটির দৃশ্যায়ন হয়। এর মধ্যে মিল্কের দোকান কাস্ত্রো ক্যামেরাও রয়েছে।
ছবিটি বহুল প্রশংসিত হয়। পেনের অভিনয়, ভ্যান সান্টের পরিচালনা ও চিত্রনাট্যের জন্য এটি অনেকগুলো পুরস্কার পায়। ৮১তম একাডেমি পুরস্কার চলচ্চিত্র উৎসবে এটি সেরা চলচ্চিত্রসহ আটটি বিভাগে মনোনয়ন লাভ করে। সেরা অভিনেতা ও সেরা চিত্রনাট্য- এ দুই বিভাগে ছবিটি অস্কার লাভ করে।
১৯৫০ ও ১৯৬০ এর দশকে সমকামী পানশালায় পুলিশ আক্রমণ চালায়। ছবিতে প্রথমে এর ফুটেজ দেখানো হয়। তারপরেই আরেকটি ফুটেজ প্রদর্শিত হয়। ডায়ানে ফেইনস্টাইন ১৯৭৮ সালের ২৭ নভেম্বর ঘোষণা করছেন, হার্ভে মিল্ক ও মেয়র জর্জ মসকোনকে হত্যা করা হয়েছে। নয় দিন পূর্বে মিল্ককে তার দানপত্র লিখতে দেখা যায়। তারপর ছবিতে ১৯৭০ এর দশকের ঘটনাবলি দেখা যায়। নিউ ইয়র্ক সিটিতে ৪০তম জন্মদিনে মিল্ক ও তার প্রেমিক স্কট স্মিথের সাক্ষাৎ হয়।
জীবন নিয়ে অসন্তুষ্টি এবং পরিবর্তনের প্রয়োজন অনুভূত হওয়ায় মিল্ক ও স্মিথ সান ফ্রান্সিসকো শহরে গমন করেন। ইউরেকা উপত্যকায় তারা কাস্ত্রো ক্যামেরা খুলেন। তাদের বসবাস "দি কাস্ত্রো" নামে একটি সমকামী এলাকায় ছিল। আইরিশ-ক্যাথলিকদের কাছে বিরোধিতার সম্মুখীন হয়ে সে সমকামী রাজনৈতিক কর্মী হওয়ার সিদ্ধান্ত গ্রহণ করেন। স্মিথ মিল্কের ব্যবস্থাপক হওয়ার সিদ্ধান্ত নিলেও রাজনীতির প্রতি মিল্কের অতি আগ্রহ দেখে সে তাকে ছেড়ে চলে যায়।
শাহাদাত হোসেন (ক্রিকেটার, জন্ম ২০০২)

শাহাদাত হোসেন (জন্ম ৪ ফেব্রুয়ারি ২০২০) হচ্ছেন একজন বাংলাদেশী ক্রিকেটার ২০২০-এর নভেম্বরে, ২০২০-২১ বঙ্গবন্ধু টি২০ কাপ প্রতিযোগিতা শুরুর পূর্বে ১২ নভেম্বর অনুষ্ঠিত খেলোয়াড় নিলামে বেক্সিমকো ঢাকা তাকে কিনে নেয়। ২৬ নভেম্বর ২০২০ তারিখে ২০২০-২১ বঙ্গবন্ধু টি২০ কাপ প্রতিযোগিতায় বেক্সিমকো ঢাকার হয়ে টি২০ ক্রিকেটে অভিষেক করে। টুয়েন্টি২০ অভিষেকের পূর্বে ২০২০ অনূর্ধ্ব-১৯ ক্রিকেট বিশ্বকাপ স্কোয়াড-এ তার নাম অন্তর্ভুক্ত করা হয়। অনূর্ধ্ব-১৯ বিশ্বকাপের ফাইনালের পূর্বে নকআউট ম্যাচের খেলায় ৪০ বলে অপরাজিত ৭৪ রান করে দলের জয়ে অসামান্য অবদান রাখেন তিনি।
২০২৩ সালের জুনে, আফগানিস্তানের বিপক্ষে টেস্ট সিরিজের জন্য তিনি টেস্ট দলে প্রথম আন্তর্জাতিক ডাক পেয়েছিলেন।
সুরেন্দ্রনাথ ঘোষ

সুরেন্দ্রনাথ ঘোষ (১১ ডিসেম্বর, ১৮৬৮ —২৮ নভেম্বর, ১৯৩২) বাংলার নাট্যজগতে 'দানীবাবু' নামে সমধিক প্রসিদ্ধ অভিনেতা।
সুরেন্দ্রনাথের জন্ম ব্রিটিশ ভারতের কলকাতায় ১৮৬৮ খ্রিস্টাব্দের ১১ ই ডিসেম্বর। পিতা বাংলার নাট্যজগতের কিংবদন্তি নাট্যাচার্য গিরিশচন্দ্র ঘোষ এবং মাতা প্রমদাসুন্দরী দেবী। ছোটবেলাতেই থিয়েটারের নেশায় বখাটে ছেলেদের সাথে মিশে থিয়েটারের দল খোলেন। দশ বৎসর বয়সেই থিয়েটারে ঢোলক বাজাতেন। তাই পড়াশোনা তেমন করেন নি। তবে ছবি আঁকায় তার আগ্রহ দেখে গিরিশচন্দ্র আর্ট স্কুলে ভরতি করান। কিন্তু সে-সব ছেড়ে ব্লাকউডের অফিসে শিক্ষানবিশিতে প্রবেশ করেন আর অপেশাদার নাট্যদলে অভিনয় করতে থাকেন এবং খ্যাতিও অর্জন করেন। হঠাৎ তিনি এক তরুণী বিধবাকে বিবাহ করেন। শেষে অর্থাভাবে উৎশৃঙ্খলতা শুরু করেন। শেষে তার পিসিমার অনুরোধে সে সময়ের বিখ্যাত অভিনেতা অমৃত মিত্র তাঁকে স্টার থিয়েটারে এবং পিতার অজ্ঞাতসারে অভিনয় শিক্ষা দিতে থাকেন। এই সময়ে গিরিশচন্দ্র 'চণ্ড' নাটকের মহলা দিচ্ছিলেন। ড্রেস রিহার্সালের সময় অমৃত মিত্র সুরেন্দ্রনাথকে রঘুনাথের ভূমিকায় গিরিশচন্দ্রের সামনে উপস্থিত করান। সেই থেকেই সুরেন্দ্রনাথের খ্যাতি শুরু।
বিংশ শতকের প্রাক্কালে কলকাতার সব নাট্যমঞ্চেই সুরেন্দ্রনাথ অভিনয় করেছেন। বঙ্গভঙ্গ আন্দোলনের সময় সিরাজের ভূমিকায় তার প্রাণমাতানো অভিনয়ে দর্শকসমাজ মোহিত হয়। দেশবন্ধু চিত্তরঞ্জন দাশের ইচ্ছায় ১৯১৮ খ্রিস্টাব্দে বন্যার্তদের সাহায্যার্থে দুর্গেশনন্দিনী অভিনীত হয়। সেই নাটকের অভিনয়ে সুরেন্দ্রনাথ 'ওসমান' রূপে ও তারাসুন্দরী 'আয়েষা'র ভূমিকায় অভিনয় করেন ও বিশেষ খ্যাতি অর্জন করেন। বিভিন্ন রসের ভূমিকায় সমান দক্ষতা ছিল তার। মনোমোহন থিয়েটারে অংশীদার ও ম্যানেজার হয়ে লক্ষাধিক টাকা উপার্জন করেন। ১৯২৮ খ্রিস্টাব্দের ২রা অক্টোবর নাট্য মন্দিরে গিরিশ স্মৃতি সমিতির উদ্যোগে "প্রফুল্ল" নাটকে সুরেন্দ্রনাথ 'যোগেশ' ও শিশিরকুমার 'রমেশ' এর ভূমিকায় অভিনয় করে যথেষ্ট দক্ষতা দেখিয়েছিলেন। রঙ্গমঞ্চে এটি ছিল এক ঐতিহাসিক ঘটনা। তিনি আর্ট থিয়েটারে 'পোষ্যপুত্র' নাটকে 'শ্যামাকান্ত'-র ভূমিকায় শেষ অভিনয় করেন।
সুরেন্দ্রনাথ ওরফে দানীবাবু ১৯৩২ খ্রিস্টাব্দে ২৮ শে নভেম্বর কলকাতায় প্রয়াত হন।
আমস্টারডাম বিমানবন্দর স্কিপহোল

আমস্টারডাম বিমানবন্দর স্কিপহোল, নেদারল্যান্ডসের প্রধান আন্তর্জাতিক বিমানবন্দর। এটি উত্তর হল্যান্ড প্রদেশের হারলেমার্মির পৌরসভায় আমস্টারডামের দক্ষিণ-পশ্চিমে ৯ কিলোমিটার (৫.৬ মাইল) দূরে অবস্থিত। ২০১২ সালে প্রায় ৭২ মিলিয়ন যাত্রী পরিবহনের মাধ্যমে বিমানবন্দরটি যাত্রীর পরিমাণের দিক দিয়ে এটি ইউরোপের তৃতীয়-ব্যস্ততম বিমানবন্দর এবং বিমান চলাচলের ক্ষেত্রে সবচেয়ে ব্যস্ততম বিমানবন্দর। বার্ষিক ১.৭৪ মিলিয়ন টন পণ্য পরিবহন করে এটি পণ্য পরিবহনের ক্ষেত্রে ইউরোপের চতুর্থ ব্যস্ততম বিমানবন্দরে পরিণত হয়। বিমানবন্দরটি একক-টার্মিনাল ধারণা থেকে নির্মিত: একটি বৃহত টার্মিনাল তিনটি বৃহত প্রস্থান হলে বিভক্ত।
স্কিপহোল হল নেদারল্যান্ডসে কেএলএম ও এর আঞ্চলিক অনুমোদিত কেএলএম সিটিহপার পাশাপাশি কোরেনডান ডাচ এয়ারলাইন্স, মার্টিনএয়ার, ট্রান্সভিয়া ও টিইউআই ফ্লাই নেদারল্যান্ডসের কেন্দ্র। বিমানবন্দরটি ইজিজেটের ঘাঁটি হিসাবেও কাজ করে।
স্কিপহোল ১৯১৬ সালের ১৬ সেপ্টেম্বর একটি সামরিক বিমানবন্দর হিসাবে চালু হয়। প্রথম বিশ্বযুদ্ধের শেষের দিকে স্কিপহোল বিমানবন্দরটির বেসামরিক ব্যবহারের সূচনা ঘটে এবং শেষ পর্যন্ত বিমানবন্দরের সামরিক ভূমিকা পুরোপুরি ভাবে বিলুপ্ত হয়। ১৯৪০ সালের মধ্যে, স্কিপহোল বিমানবন্দরে ৪৫ ডিগ্রি কোণে চারটি অ্যাসফল্ট রানওয়ে ছিল। একই বছর বিমানবন্দরটি জার্মান সেনাবাহিনীর দ্বারা দখল করা হয় এবং তার নামকরণ করা হয়েছিল "ফিয়েগারহর্স্ট স্কিপহোল"। বোমা ফেলার মাধ্যমে বিমানবন্দরটি ধ্বংস করা হয়, তবে যুদ্ধ শেষে শীঘ্রই এয়ারফিল্ডটি পুনর্নির্মাণ করা হয়। ১৯৪৯ সালে, সিদ্ধান্ত নেওয়া হয়, যে স্কিপহোল নেদারল্যান্ডসের প্রাথমিক বিমানবন্দর হয়ে উঠবে। স্কিপহোল বিমানবন্দরকে ২০২০ সালে পশ্চিম ইউরোপের সেরা বিমানবন্দর হিসাবে ভোট দেওয়া হয়।
বিমানবন্দরের মিডিয়া বিভাগের মতে, পঞ্চদশ শতাব্দীতে স্কিপহোল নামটির উদ্ভব হয়। তৎকালীন ভাষায়, এটি নিচু জলাভূমি ("হল" বা "হল") এমন একটি অঞ্চলকে নির্দেশ করে, যেখানে কাঠ (স্কিপ) উত্তোলন করা যেতে পারে।
স্কিপহোল বিমানবন্দরটি একটি গুরুত্বপূর্ণ ইউরোপীয় বিমানবন্দর, যা ২০১৭ সালের (২০১৬ সালে দ্বাদশ, ২০১৫, ২০১৪ এবং ২০১৩ সালে ১৪তম এবং ২০১২ সালে ১৬তম) মোট যাত্রী সংখ্যা অনুযায়ী ইউরোপের তৃতীয় ব্যস্ততম এবং বিশ্বের একাদশ ব্যস্ততম। এটি আন্তর্জাতিক যাত্রী সংখ্যা অনুযায়ী বিশ্বের পঞ্চম ব্যস্ত এবং পণ্য পরিবহনের ক্ষেত্রে বিশ্বের ষোড়শ ব্যস্ততম হিসাবেও স্থান পেয়েছে। ২০১৬ সালে ৬,৩৬,২৫,৬৬৪ জন যাত্রী বিমানবন্দর দিয়ে চলাচল করেছে।